
1.	VAISTINIO PREPARATO PAVADINIMAS

Teriflunomide STADA 7 mg plėvele dengtos tabletės
Teriflunomide STADA 14 mg plėvele dengtos tabletės

Teriflunomide STADA 7 mg plėvele dengtos tabletės
Kiekvienoje plėvele dengtoje tabletėje yra 7 mg teriflunomido.

Pagalbinė medžiaga, kurios poveikis žinomas

Kiekvienoje tabletėje yra 45 mg laktozės (monohidrato pavidalu).

Teriflunomide STADA 14 mg plėvele dengtos tabletės
Kiekvienoje plėvele dengtoje tabletėje yra 14 mg teriflunomido.

Pagalbinė medžiaga, kurios poveikis žinomas

Kiekvienoje tabletėje yra 91 mg laktozės (monohidrato pavidalu).

Visos pagalbinės medžiagos išvardytos 6.1 skyriuje.

Plėvele dengta tabletė (tabletė)

Teriflunomide STADA 7 mg plėvele dengtos tabletės
Žalios arba šviesiai žalios spalvos, apvali, plėvele dengta tabletė, kurios abi pusės lygios, tabletės skersmuo – 6 mm, storis – 3 mm.

Teriflunomide STADA 14 mg plėvele dengtos tabletės
Mėlynos arba šviesiai mėlynos spalvos, apvali, plėvele dengta tabletė, kurios vienoje pusėje yra vagelė, o kita pusė lygi, tabletės skersmuo – 7 mm, storis – 4 mm.
Tabletę galima padalyti į lygias dozes.

Teriflunomide STADA yra skirtas suaugusių pacientų ir vaikų (10 metų ir vyresnių), recidyvuojančios remituojančios išsėtinės sklerozės (IS) gydymui. Svarbi informacija apie populiaciją, kurios gydymo veiksmingumas įrodytas, pateikiama 5.1 skyriuje.

Gydymą turėtų pradėti ir prižiūrėti gydytojas, turintis patirties gydant išsėtinę sklerozę.

Dozavimas

Suaugusiesiems

Suaugusiesiems rekomenduojama teriflunomido dozė yra 14 mg vieną kartą per parą.

Vaikų (10 metų ir vyresnių) populiacija

Vaikams (10 metų ir vyresniems) rekomenduojama dozė priklauso nuo kūno svorio:

· vaikams, kurių kūno svoris > 40 kg: 14 mg vieną kartą per parą;
· vaikams, kurių kūno svoris ≤ 40 kg: 7 mg vieną kartą per parą.

Vaikams, kurių stabilus kūno svoris tampa didesnis nei 40 kg, vartojamą dozę reikia pakeisti į 14 mg vieną kartą per parą.

Plėvele dengtos tabletės gali būti vartojamos kartu su maistu arba nevalgius.

Ypatingos populiacijos

Senyviems pacientams
65 metų ir vyresniems pacientams teriflunomido reikia vartoti atsargiai, nes nepakanka duomenų apie vartojimo saugumą ir veiksmingumą.

Pacientams, kurių inkstų funkcija sutrikusi
Pacientams, kuriems yra lengvas, vidutinio sunkumo ar sunkus inkstų funkcijos sutrikimas, tačiau netaikomas gydymas dializėmis, dozės keisti nereikia.
Pacientai, kuriems yra sunkus inkstų funkcijos sutrikimas ir taikomas gydymas dializėmis, netirti. Teriflunomido šios populiacijos pacientams vartoti draudžiama (žr. 4.3 skyrių).

Pacientams, kurių kepenų funkcija sutrikusi
Pacientams, kuriems yra lengvas ir vidutinio sunkumo kepenų funkcijos sutrikimas, dozės keisti nereikia. Teriflunomido draudžiama vartoti pacientams, kuriems yra sunkus kepenų funkcijos sutrikimas (žr. 4.3 skyrių).

Vaikų (jaunesnių kaip 10 metų) populiacija
Teriflunomido saugumas ir veiksmingumas vaikams iki 10 metų neištirti. Duomenų nėra.

Vartojimo metodas

Plėvele dengtos tabletės skirtos vartoti per burną. Tabletę reikia nuryti nekramčius, užgeriant vandeniu.

Padidėjęs jautrumas veikliajai arba bet kuriai 6.1 skyriuje nurodytai pagalbinei medžiagai.

Pacientams, kuriems yra sunkus kepenų funkcijos sutrikimas (C klasės pagal Child-Pugh).

Nėščioms arba vaisingoms moterims, nenaudojančioms veiksmingos kontracepcijos gydymo teriflunomidu metu ir vėliau, kol jo koncentracija kraujo plazmoje yra didesnė kaip 0,02 mg/l (žr. 4.6 skyrių). Prieš pradedant gydymą, reikia patvirtinti, kad pacientė nėra nėščia (žr. 4.6 skyrių).

Moterims žindymo laikotarpiu (žr. 4.6 skyrių).

Pacientams, kuriems yra sunkios imunodeficito būklės, pvz., įgytas imunodeficito sindromas (AIDS).

Pacientams, kuriems yra reikšmingas kaulų čiulpų funkcijos sutrikimas arba reikšminga anemija, leukopenija, neutropenija ar trombocitopenija.

Pacientams, sergantiems sunkia aktyvia infekcine liga, kol ji išgydoma (žr. 4.4 skyrių).

Pacientams, kuriems yra sunkus inkstų funkcijos sutrikimas ir taikomas gydymas dializėmis, nes šioje pacientų grupėje nepakanka klinikinės patirties.

Pacientams, kuriems yra sunki hipoproteinemija, pvz., sergantiems nefroziniu sindromu.

Paciento stebėjimas

Prieš gydymą
Prieš pradedant gydymą teriflunomidu, reikia įvertinti:
· kraujospūdį;
· alaninaminotransferazės (ALT) / kraujo serumo glutamatpiruvattransferazės (SGPT) aktyvumą;
· bendrą kraujo ląstelių skaičių, įskaitant leukocitų tipus ir trombocitų skaičių.

Gydymo metu
Gydant teriflunomidu, reikia stebėti:
· kraujospūdį;
· stebėti periodiškai;
· alaninaminotransferazės (ALT) / kraujo serumo glutamatpiruvattransferazės (SGPT) aktyvumą;
· kepenų fermentų aktyvumą reikia vertinti ne rečiau kaip kas keturias savaites pirmuosius 6 gydymo mėnesius ir reguliariai po to;
· papildomo stebėjimo reikalingumą reikia apsvarstyti tuo atveju, jei teriflunomido skiriama pacientams, kurie jau serga kepenų liga, vartoja kitų hepatotoksinį poveikį sukelti galinčių vaistinių preparatų, ar atsižvelgiant į klinikinius požymius ir simptomus, pvz., neaiškios priežasties sukeltą pykinimą, vėmimą, pilvo skausmą, nuovargį, anoreksiją ar geltą ir (arba) tamsios spalvos šlapimą. Pirmuosius 6 gydymo mėnesius kepenų fermentų aktyvumą reikia vertinti kas dvi savaites, o po to ne trumpiau kaip 2 metus nuo gydymo pradžios – ne rečiau kaip kas 8 savaites;
· jei ALT (SGPT) aktyvumas padidėja ir viršutinę normos ribą (VNR) viršija 2–3 kartus, tyrimus reikia kartoti kas savaitę;
· bendrą kraujo ląstelių skaičių, remiantis gydymo metu pasireiškusiais klinikiniais požymiais ir simptomais (pvz., infekcinės ligos).

Pagreitintos eliminacijos procedūra

Teriflunomidas iš kraujo plazmos eliminuojamas lėtai. Netaikant pagreitintos eliminacijos procedūros, mažesnė kaip 0,02 mg/l koncentracija kraujo plazmoje pasiekiama vidutiniškai per 8 mėnesius, nors dėl individualių skirtumų, atskirais atvejais medžiagos šalinimas gali trukti iki 2 metų. Pagreitintos eliminacijos procedūra gali būti naudojama bet kuriuo metu po teriflunomido vartojimo nutraukimo (informacijos apie procedūrą pateikiama 4.6 ir 5.2 skyriuose).

Poveikis kepenims

Buvo pastebėtas kepenų fermentų aktyvumo padidėjimas teriflunomido vartojantiems pacientams (žr. 4.8 skyrių). Šis suaktyvėjimas dažniausiai pasireiškė per pirmuosius 6 gydymo mėnesius.

Gydymo teriflunomidu metu buvo vaistinių preparatų sukelto kepenų pažeidimo (angl. drug-induced liver injury, DILI) atvejų, kai kurie jų buvo pavojingi gyvybei. Dauguma DILI atvejų pasireiškė praėjus kelioms savaitėms ar keliems mėnesiams nuo gydymo teriflunomidu pradžios, tačiau DILI gali pasireikšti ir po ilgesnio vartojimo.

Kepenų fermentų aktyvumo padidėjimo ir DILI pasireiškimo rizika vartojant teriflunomido gali būti didesnė pacientams, jau sergantiems kepenų liga, tuo pat metu gydomiems kitais hepatotoksinį poveikį sukelti galinčiais vaistiniais preparatais ir (arba) vartojantiems daug alkoholio. Dėl to pacientus būtina atidžiai stebėti, ar neatsiranda kepenų pažeidimo požymių ir simptomų.
Jei įtariamas kepenų pažeidimas, būtina nutraukti gydymą teriflunomidu ir apsvarstyti pagreitintos eliminacijos procedūros reikalingumą. Jei patvirtinamas kepenų fermentų aktyvumo padidėjimas (daugiau kaip 3 kartus viršijantis VNR), gydymą teriflunomidu reikia nutraukti.

Jei gydymas nutraukiamas, kepenų funkcijos tyrimus reikia atlikinėti tol, kol transaminazių aktyvumas taps normalus.

Hipoproteinemija

Kadangi didelė dalis teriflunomido prisijungia prie baltymų ir šis jungimasis priklauso nuo albumino koncentracijos, tikėtina, kad nesusijungusio teriflunomido koncentracija kraujo plazmoje bus didesnė pacientams, kuriems yra hipoproteinemija (pvz., nefrozinio sindromo atveju). Teriflunomido draudžiama vartoti pacientams, kuriems yra sunkia hipoproteinemija pasireiškiančių būklių.

Kraujospūdis

Gydymo teriflunomidu metu gali padidėti kraujospūdis (žr. 4.8 skyrių). Prieš pradedant gydymą teriflunomidu ir periodiškai po to turi būti stebimas kraujospūdis. Padidėjusį kraujospūdį reikia tinkamai gydyti prieš pradedant gydymą teriflunomidu gydymo juo metu.

Infekcijos

Gydymo teriflunomidu pradžią reikia atidėti pacientams, sergantiems sunkia aktyvia infekcine liga, kol ji bus išgydyta.
Placebu kontroliuojamuose tyrimuose nebuvo pastebėta sunkių infekcijų padažnėjimo gydant teriflunomidu (žr. 4.8 skyrių).
Gauta pranešimų apie pūslelinės (herpes) virusų sukeltų infekcinių ligų, įskaitant burnos pūslelinę ir juostinę pūslelinę (herpes zoster), atvejus vartojant teriflunomido (žr. 4.8 skyrių), kai kurie jų buvo sunkūs, įskaitant pūslelinės virusų sukeltą meningoencefalitą ir išsisėjusią pūslelinę. Toks poveikis gali pasireikšti bet kuriuo gydymo laikotarpiu.
Atsižvelgiant į imunomoduliacinį teriflunomido poveikį, jei pacientui pasireiškia sunki infekcija, reikia apsvarstyti gydymo teriflunomidu sustabdymą, ir prieš atnaujinant gydymą, iš naujo įvertinti gydymo naudą ir riziką. Dėl ilgesnio pusinės eliminacijos laiko galima apsvarstyti, ar taikyti pagreitintą eliminaciją kolestiraminu ar aktyvintąja anglimi.
Pacientams, vartojantiems teriflunomido, turi būti paaiškinta, kad apie infekcijos požymius praneštų gydytojui. Pacientams, sergantiems aktyviomis ūminėmis ar lėtinėmis infekcinėmis ligomis, negalima pradėti gydymo teriflunomidu, kol infekcija (-os) nebus išgydyta (-os).
Teriflunomido saugumas asmenims, sergantiems latentine tuberkulioze, nežinomas, nes klinikinių tyrimų metu nebuvo sistemingai atliekamas atrankinis tuberkuliozės tyrimas. Pacientai, kurių tuberkuliozės atrankinis tyrimas yra teigiamas, prieš pradedant vaistinio preparato vartojimą turi būti gydomi remiantis įprasta medicinine praktika.

Kvėpavimo sistemos reakcijos

Po vaistinio preparato patiekimo į rinką buvo gauta pranešimų apie intersticinės plaučių ligos (IPL) ir plautinės hipertenzijos atvejus gydant teriflunomidu.
Rizika gali būti padidėjusi pacientams, kuriems IPL jau buvo pasireiškusi anksčiau.

IPL gali pasireikšti ūmiai bet kuriuo gydymo laikotarpiu įvairiais klinikiniais požymiais.
IPL gali būti mirtina. Naujai prasidėję ar pasunkėję plaučių simptomai, tokie kaip nuolatinis kosulys ir dusulys, gali būti priežastis nutraukti gydymą ir atlikti tolesnius tyrimus, jei reikia. Jei reikia nutraukti vaistinio preparato vartojimą, reikia apsvarstyti pagreitintos eliminacijos procedūros reikalingumą.

Hematologinis poveikis

Nustatytas vidutinis leukocitų skaičiaus sumažėjimas mažiau kaip 15 %, palyginti su pradiniu rodmeniu (žr. 4.8 skyrių). Prieš pradedant gydymą, atsargumo dėlei būtina turėti neseniai atlikto bendrojo kraujo ląstelių tyrimo, įskaitant leukocitų tipų ir trombocitų skaičiaus, duomenis, taip pat bendrojo kraujo ląstelių tyrimo duomenys turi būti įvertinami gydymo metu atsižvelgiant į klinikinius požymius ir simptomus (pvz., infekcijų).

Pacientams, kuriems prieš pradedant gydymą buvo anemija, leukopenija ir (arba) trombocitopenija, taip pat pacientams, kurių sutrikusi kaulų čiulpų funkcija arba yra kaulų čiulpų slopinimo rizika, hematologinių sutrikimų rizika yra didesnė. Jei toks poveikis pasireiškia, reikia apsvarstyti pagreitintos eliminacijos procedūrą (žr. anksčiau) reikalingumą norint sumažinti teriflunomido koncentraciją kraujo plazmoje.
Sunkių hematologinių reakcijų, įskaitant pancitopeniją, atvejais reikia nutraukti gydymą teriflunomidu ir bet kokiais kitais kaulų čiulpus slopinančiais vaistiniais preparatais ir apsvarstyti pagreitintos teriflunomido eliminacijos procedūros reikalingumą.

Odos reakcijos

Vartojant teriflunomido gauta pranešimų apie pasireiškusias sunkias ir kartais mirtinas odos reakcijas, įskaitant Stivenso-Džonsono sindromą (angl. Stevens-Johnson syndrome, SJS), toksinę epidermio nekrolizę (TEN) ir vaistinio preparato sukeltą reakciją su eozinofilija ir sisteminiais simptomais (angl. Drug Reaction with Eosinophilia and Systemic Symptoms, DRESS).

Pastebėjus odos ir (arba) gleivinės reakcijas (opinį stomatitą), kurios kelia sunkių generalizuotų odos reakcijų (Stivenso-Džonsono (Stevens-Johnson) sindromo, toksinės epidermio nekrolizės – Lajelio (Lyell) sindromo arba vaistinio preparato sukeltos reakcijos su eozinofilija ir sisteminiais simptomais) įtarimą, reikia nutraukti teriflunomido ir bet kokio kito galimai susijusio vaistinio preparato vartojimą ir nedelsiant pradėti pagreitintos eliminacijos procedūrą. Tokiais atvejais pacientus vėliau vėl gydyti teriflunomidu draudžiama (žr. 4.3 skyrių).

Vartojant teriflunomido, stebėta naujai pasireiškusios psoriazės (įskaitant pustulinę psoriazę) ir anksčiau diagnozuotos psoriazės paūmėjimo atvejų. Atsižvelgiant į paciento ligą ir ligos istoriją reikia apsvarstyti gydymo nutraukimo reikalingumą ir pagreitintos eliminacijos procedūros atlikimo galimybę.

Gydymo teriflunomidu metu pacientams gali atsirasti odos opų ir pablogėti žaizdų gijimas. Jeigu įtariama, kad atsirado su teriflunomido vartojimu susijusi odos opa, odos opos išlieka nepaisant tinkamo gydymo arba yra didelė žaizdų gijimo pablogėjimo po operacijos rizika, reikia apsvarstyti teriflunomido vartojimo nutraukimo ir pagreitintos vaistinio preparato eliminacijos procedūros atlikimo galimybę. Sprendimas atnaujinti teriflunomido vartojimą turi būti pagrįstas klinikiniu vertinimu dėl tinkamo žaizdos gijimo.

Periferinė neuropatija

Buvo pranešta apie periferinės neuropatijos atvejus teriflunomido vartojantiems pacientams (žr. 4.8 skyrių). Daugumos pacientų būklė pagerėjo nutraukus teriflunomido vartojimą. Vis dėlto galutinės baigtys buvo labai įvairios, t. y. kai kuriems pacientams neuropatija išnyko, o kai kuriems simptomai išliko. Jei teriflunomido vartojančiam pacientui pasireiškia periferinė neuropatija, reikia apsvarstyti gydymo nutraukimo ir pagreitintos eliminacijos procedūros atlikimo galimybę.

Vakcinacija

Dviejų klinikinių tyrimų metu nustatyta, kad vakcinacija neaktyviu neoantigenu (pirmoji vakcinacija) ar kartotinai į organizmą patenkančiu antigenu (kartotinė ekspozicija) gydymo teriflunomidu metu buvo saugios ir veiksmingos. Gyvų susilpnintų vakcinų vartojimas gali didinti infekcijų riziką ir todėl jų reikia vengti.

Imuninę sistemą slopinantis ar moduliuojantis gydymas

Kadangi leflunomidas yra pirminis teriflunomido junginys, kartu skirti teriflunomido ir leflunomido nerekomenduojama.
Antinavikinis arba imunosupresinis IS gydymas kartu su teriflunomidu nebuvo tirtas. Saugumo tyrimai, kuriuose teriflunomido iki vienerių metų buvo vartota kartu su interferonu beta arba glatiramerio acetatu, neparodė jokių specifinių saugumo problemų, tačiau buvo pastebėtas nepageidaujamų reakcijų padažnėjimas, palyginti su teriflunomido monoterapija. Ilgalaikis šių derinių vartojimo saugumas gydant išsėtinę sklerozę nenustatytas.

Gydymo keitimas į Teriflunomide STADA arba Teriflunomide STADA keitimas kitu vaistiniu preparatu

Remiantis klinikiniais duomenimis, susijusiais su teriflunomido vartojimu kartu su interferonu beta arba glatiramerio acetatu, laukimo laikotarpis pradedant gydymą teriflunomidu po interferono beta arba glatiramerio acetato vartojimo, arba pradedant gydymą interferonu beta arba glatiramerio acetatu po teriflunomido vartojimo, nėra reikalingas.
Dėl ilgo natalizumabo pusinės eliminacijos periodo, bendra ekspozicija ir dėl to kartu pasireiškiantis imuninis poveikis gali pasireikšti laikotarpiu iki 2–3 mėnesių po natalizumabo vartojimo nutraukimo, jeigu iš karto pradedamas gydymas teriflunomidu. Todėl reikia imtis atsargumo priemonių pacientams, kuriems gydymas natalizumabu keičiamas į teriflunomidą.

Atsižvelgiant į fingolimodo pusinės eliminacijos periodą, reikia 6 savaičių pertraukos, kad šis vaistinis preparatas pasišalintų iš kraujotakos, ir nuo 1 iki 2 mėnesių laikotarpio, kad limfocitų skaičius taptų normalus po fingolimodo vartojimo nutraukimo. Šiuo laikotarpiu pradėjus vartoti teriflunomido, galima bendra ekspozicija su fingolimodu. Tai gali sukelti papildomą poveikį imuninei sistemai, todėl būtinos atsargumo priemonės.

IS sergantiems pacientams t1/2z mediana buvo maždaug 19 dienų po kartotinių 14 mg dozių vartojimo. Jei nusprendžiama nutraukti gydymą teriflunomidu, per 5 pusinės eliminacijos periodų laikotarpį (maždaug 3,5 mėn., nors kai kuriems pacientams gali trukti ir ilgiau) pradėjus gydyti kitais vaistiniais preparatais, galima bendra ekspozicija su teriflunomidu. Tai gali sukelti papildomą poveikį imuninei sistemai, todėl būtinos atsargumo priemonės.

Poveikis nustatant jonizuotą kalcio koncentraciją

Gydant leflunomidu ir (arba) teriflunomidu (aktyvusis leflunomido metabolitas), priklausomai nuo naudojamo jonizuoto kalcio analizatoriaus (pvz., kraujo dujų analizatorius), matuojant jonizuoto kalcio koncentraciją gali būti neteisingai rodomos sumažėjusios vertės. Todėl pacientams, gydomiems leflunomidu arba teriflunomidu, nustatytą sumažėjusią jonizuoto kalcio koncentraciją būtina vertinti kritiškai. Jei nustatytos vertės kelia abejonių, rekomenduojama ištirti bendrą pagal albuminą koreguotą kalcio koncentraciją kraujo serume.

Vaikų populiacija

Pankreatitas
Su vaikais atlikto klinikinio tyrimo metu teriflunomido vartojantiems pacientams buvo nustatyta pankreatito (kartais ūminio) atvejų (žr. 4.8 skyrių). Klinikiniai simptomai buvo pilvo skausmas, pykinimas ir (arba) vėmimas. Tokiems pacientams buvo padidėjęs amilazės ir lipazės fermentų aktyvumas kraujo serume. Laikotarpis iki pasireiškimo buvo nuo kelių mėnesių iki trejų metų. Pacientus būtina informuoti apie pankreatitui būdingus simptomus. Jeigu įtariamas pankreatitas, būtina ištirti kasos fermentų aktyvumą ir susijusius laboratorinius parametrus. Jeigu pankreatito diagnozė patvirtinama, būtina nutraukti teriflunomido vartojimą ir pradėti pagreitintos eliminacijos procedūrą (žr. 5.2 skyrių).

Pagalbinės medžiagos

Laktozė
Šio vaistinio preparato negalima vartoti pacientams, kuriems nustatytas retas paveldimas sutrikimas – galaktozės netoleravimas, visiškas laktazės stygius arba gliukozės ir galaktozės malabsorbcija.

Natris
Šio vaistinio preparato kiekvienoje tabletėje yra mažiau kaip 1 mmol (23 mg) natrio, t. y. jis beveik neturi reikšmės.

[bookmark: _Toc129243106][bookmark: _Toc129243231]4.5	Sąveika su kitais vaistiniais preparatais ir kitokia sąveika

Kitų vaistinių preparatų farmakokinetinė sąveika su teriflunomidu

Pagrindinis teriflunomido biotransformacijos būdas yra hidrolizė, o mažesnė dalis metabolizuojama oksidacijos būdu.

Stipraus poveikio citochromo P450 (CYP) ir nešiklių induktoriai
Vartojant kartotines rifampicino (CYP2B6, 2C8, 2C9, 2C19, 3A induktoriaus) dozes (600 mg vieną kartą per parą 22 dienas), taip pat šalinimo iš ląstelės nešiklio P-glikoproteino [P-gp] induktorių ir krūties vėžio atsparumo baltymo [angl., breast cancer resistant protein, BCRP] kartu su teriflunomidu (70 mg vienkartinė dozė), teriflunomido ekspozicija sumažėjo maždaug 40 %. Gydant teriflunomidu, rifampicino ir kitų žinomų stipraus poveikio CYP ir nešiklių induktorių, tokių kaip karbamazepino, fenobarbitalio, fenitoino ir jonažolės vaistinių preparatų, reikia vartoti atsargiai.

Kolestiraminas arba aktyvintoji anglis
Rekomenduojama, kad pacientai, vartojantys teriflunomido, nebūtų gydomi kolestiraminu arba aktyvintąja anglimi, nes dėl to greitai ir reikšmingai mažėja koncentracija kraujo plazmoje, nebent norima pagreitinti eliminaciją. Manoma, kad mechanizmas yra enterohepatinės recirkuliacijos nutrūkimas ir (arba) teriflunomido dializė virškinimo trakte.

Teriflunomido farmakokinetinė sąveika su kitais vaistiniais preparatais

Teriflunomido poveikis CYP2C8 substratui: repaglinidas
Po kartotinių teriflunomido dozių pavartojimo padidėjo vidutiniai repaglinido Cmax ir AUC rodmenys (atitinkamai 1,7 ir 2,4 karto), o tai rodo, kad teriflunomidas yra CYP2C8 inhibitorius in vivo.
Todėl vaistinių preparatų, kurių metabolizmą veikia CYP2C8, tokių, kaip repaglinidas, paklitakselis, pioglitazonas ar roziglitazonas, gydymo teriflunomidu metu reikia vartoti atsargiai.

Teriflunomido poveikis geriamiesiems kontraceptikams: 0,03 mg etinilestradiolio ir 0,15 mg levonorgestrelio
Po kartotinių teriflunomido dozių pavartojimo padidėjo vidutiniai etinilestradiolio Cmax ir AUC0-24 (atitinkamai 1,58 ir 1,54 karto) bei levonorgestrelio Cmax ir AUC0-24 (atitinkamai 1,33 ir 1,41 karto) rodmenys. Nors nemanoma, kad ši sąveika su teriflunomidu gali nepalankiai veikti geriamųjų kontraceptikų veiksmingumą, į tai reikia atsižvelgti, parenkant geriamąjį kontraceptiką ar koreguojant jo vartojimą, jei kartu vartojama teriflunomido.

Teriflunomido poveikis CYP1A2 substratui: kofeinas
Kartotinės teriflunomido dozės sumažino kofeino (CYP1A2 substratas) vidutinius Cmax ir AUC rodmenis atitinkamai 18 % ir 55 %. Tai rodo, kad teriflunomidas gali būti silpno poveikio CYP1A2 induktorius in vivo. Todėl vaistinių preparatų, kurių metabolizmą veikia CYP1A2 (pvz., duloksetinas, alosetronas, teofilinas ir tizanidinas), gydymo teriflunomidu metu reikia vartoti atsargiai, nes gali sumažėti šių vaistinių preparatų veiksmingumas.

Teriflunomido poveikis varfarinui
Kartotinės teriflunomido dozės neturėjo poveikio S-varfarino farmakokinetikai, ir tai rodo, kad teriflunomidas nėra CYP2C9 inhibitorius arba induktorius. Vis dėlto buvo stebėtas didžiausio tarptautinio normalizuotojo santykio (TNS) sumažėjimas 25 % teriflunomido vartojant kartu su varfarinu, palyginti su nustatytu vartojant vien varfarino. Todėl varfarino vartojant kartu su teriflunomidu, rekomenduojama atidžiai matuoti TNS ir stebėti paciento būklę.

Teriflunomido poveikis organinių anijonų nešiklio 3 (angl. organic anion transporter, OAT3) substratams
Po kartotinių teriflunomido dozių pavartojimo padidėjo cefakloro vidutiniai Cmax ir AUC rodmenys (atitinkamai 1,43 ir 1,54 karto). Tai rodo, kad teriflunomidas yra OAT3 inhibitorius in vivo.
Todėl teriflunomido rekomenduojama skirti atsargiai kartu su OAT3 substratais, pvz., cefakloru, benzilpenicilinu, ciprofloksacinu, indometacinu, ketoprofenu, furozemidu, cimetidinu, metotreksatu, zidovudinu.

Teriflunomido poveikis BCRP ir (arba) organinių anijonų pernašos polipeptido B1 ir B3 (OATP1B1/B3) substratams
Po kartotinių teriflunomido dozių pavartojimo, padidėjo rozuvastatino vidutiniai Cmax ir AUC rodmenys (atitinkamai 2,65 ir 2,51 karto). Tačiau šio rozuvastatino ekspozicijos kraujo plazmoje padidėjimo įtakos HMG-CoA reduktazės veiklai nepastebėta. Rekomenduojama 50 % sumažinti rozuvastatino dozę, jei jo skiriama kartu su teriflunomidu. Vartojant kitų BCRP substratų (pvz., metotreksato, topotekano, sulfasalazino, daunorubicino, doksorubicino) ir OATP grupės vaistinių preparatų, ypač HMG-Co reduktazės inhibitorių (pvz., simvastatino, atorvastatino, pravastatino, metotreksato, nateglinido, repaglinido, rifampicino), kartu skirti teriflunomido taip pat reikia atsargiai. Reikia atidžiai stebėti, ar pacientams nepasireiškia pernelyg didelės vaistinio preparato ekspozicijos požymių ir simptomų, ir apsvarstyti, ar nereikia sumažinti šių vaistinių preparatų dozės.

Vartojant vyrams

Manoma, kad, gydant teriflunomidu, su poveikiu vyrui susijusio toksinio poveikio embrionui ir vaisiui rizika yra maža (žr. 5.3 skyrių).

Nėštumas

Duomenų apie teriflunomido vartojimą nėštumo metu nepakanka. Su gyvūnais atlikti tyrimai parodė toksinį poveikį reprodukcijai (žr. 5.3 skyrių).
Teriflunomidas, vartojamas nėštumo metu, gali sukelti sunkių įgimtų formavimosi ydų. Teriflunomido draudžiama vartoti nėštumo metu (žr. 4.3 skyrių).

Vaisingos moterys turi naudoti veiksmingą kontracepcijos metodą gydymo teriflunomidu metu ir vėliau, kol koncentracija kraujo plazmoje yra didesnė nei 0,02 mg/l. Šiuo laikotarpiu moterys su gydančiu gydytoju turi aptarti bet kokius planus nutraukti arba pakeisti kontracepcijos priemonių vartojimą. Moteriškos lyties vaikai ir (arba) moteriškos lyties vaikų tėvai ir (arba) globėjai turi būti informuoti apie būtinybę kreiptis į gydantį gydytoją, kai teriflunomidu gydomam moteriškos lyties vaikui prasideda menstruacijos. Naujos vaisingos pacientės turi būti pakonsultuotos dėl kontracepcijos ir galimos rizikos vaisiui. Reikia apsvarstyti ginekologo konsultacijos reikalingumą.

Pacientę būtina perspėti, kad laiku neprasidėjus menstruacijoms arba dėl kitų priežasčių įtariant nėštumą, ji turi nedelsiant nutraukti teriflunomido vartojimą ir kreiptis į gydytoją bei atlikti nėštumo testą, ir jei jis yra teigiamas, gydytojas ir pacientė turi aptarti riziką nėštumui. Įmanoma, kad greitai sumažinant teriflunomido koncentraciją kraujyje, pradėjus toliau aprašytą pagreitintos eliminacijos procedūrą pavėlavus mėnesinėms, rizika vaisiui gali sumažėti.
Teriflunomidu gydomoms pastoti norinčioms moterims vaistinio preparato vartojimą reikia nutraukti, ir rekomenduojama atlikti pagreitintos eliminacijos procedūrą, kad vaistinio preparato koncentracija kuo greičiau taptų mažesnė nei 0,02 mg/l (žr. toliau).

Netaikant pagreitintos eliminacijos procedūros, tikėtina, kad teriflunomido koncentracija kraujo plazmoje vidutiniškai 8 mėnesius bus didesnė kaip 0,02 mg/l, nors gali trukti iki 2 metų, kol koncentracijos kai kurių pacientų kraujo plazmoje taps mažesnės nei 0,02 mg/l. Todėl teriflunomido koncentracija kraujo plazmoje turi būti išmatuota prieš moteriai bandant pastoti. Nustačius, kad teriflunomido koncentracija kraujo plazmoje yra mažesnė kaip 0,02 mg/l, koncentraciją kraujo plazmoje reikia išmatuoti dar kartą praėjus ne mažiau kaip 14 dienų. Jei abu kartus koncentracija kraujo plazmoje yra mažesnė nei 0,02 mg/l, rizika vaisiui nėra tikėtina.
Dėl išsamesnės informacijos apie kraujo mėginių tyrimus kreipkitės į registruotoją arba jo vietinį atstovą (žr. 7 skyrių).

Pagreitintos eliminacijos procedūra
Nutraukus gydymą teriflunomidu:
· skiriama 8 g kolestiramino dozė 3 kartus per parą 11 dienų, arba galima vartoti 4 g kolestiramino dozę 3 kartus per parą, jei 3 kartus per parą vartojama 8 g kolestiramino dozė netoleruojama gerai;
· arba skiriama 50 g aktyvintosios anglies miltelių dozė kas 12 valandų 11 dienų.

Vis dėlto ir po pagreitintos eliminacijos procedūros reikia atlikti 2 atskirus patikros tyrimus su ne trumpesne kaip 14 dienų pertrauka, taip pat iki apvaisinimo turi praeiti pusantro mėnesio nuo tos dienos, kai pirmą kartą buvo nustatyta mažesnė nei 0,02 mg/l koncentracija kraujo plazmoje.
Ir kolestiraminas, ir aktyvintosios anglies milteliai gali turėti įtakos estrogenų ir progestagenų absorbcijai, todėl atliekant pagreitintos eliminacijos procedūrą kolestiraminu ar aktyvintosios anglies milteliais, negarantuojamas patikimas geriamųjų kontraceptikų poveikis. Rekomenduojama naudoti alternatyvius kontracepcijos metodus.

Žindymas

Su gyvūnais atlikti tyrimai parodė, kad teriflunomidas išsiskiria į gyvūnų pieną. Teriflunomido draudžiama vartoti žindymo metu (žr. 4.3 skyrių).

Vaisingumas

Tyrimų su gyvūnais duomenys poveikio vaisingumui neparodė (žr. 5.3 skyrių). Nors trūksta duomenų apie žmones, manoma, poveikis vyrų ir moterų vaisingumui nėra tikėtinas.

Teriflunomidas gebėjimo vairuoti ir valdyti mechanizmus neveikia arba veikia nereikšmingai. Pasireiškus nepageidaujamoms reakcijoms, pavyzdžiui, svaiguliui, apie kurį buvo pranešta vartojant pirminio junginio leflunomido, paciento gebėjimas sutelkti dėmesį ir reaguoti gali pablogėti. Tokiais atvejais pacientams negalima vairuoti ar valdyti mechanizmų.

Saugumo duomenų santrauka

Nepageidaujamos reakcijos teriflunomidu (7 mg ir 14 mg) gydytiems pacientams, apie kurias pranešta dažniausiai, buvo galvos skausmas (17,8 %, 15,7 %), viduriavimas (13,1 %, 13,6 %), ALT aktyvumo padidėjimas (13 %, 15 %), pykinimas (8 %, 10,7 %) ir nuplikimas (9,8 %, 13,5 %). Galvos skausmas, viduriavimas, pykinimas ir nuplikimas dažniausiai buvo lengvi arba vidutinio sunkumo, laikini ir dėl jų nedažnai prireikdavo nutraukti gydymą.

Teriflunomidas yra pagrindinis leflunomido metabolitas. Leflunomido saugumo duomenys, nustatyti reumatoidiniu artritu ar psoriaziniu artritu sergantiems pacientams, gali būti svarbūs ir skiriant teriflunomido IS sergantiems pacientams.

Nepageidaujamų reakcijų santrauka lentelėje

Teriflunomidas buvo vertintas suaugusiems pacientams, sergantiems recidyvuojančios IS (recidyvuojanti išsėtinė sklerozė, angl. Relapsing Multiple Sclerosis, RMS) formomis, iš viso 2 267 pacientai vartojo teriflunomido (1 155 vartojo 7 mg teriflunomido dozę, o 1 112 – 14 mg teriflunomido dozę) vieną kartą per parą maždaug 672 dienas (mediana) keturiuose placebu kontroliuojamuose tyrimuose (1 045 ir 1 002 pacientai vartojo atitinkamai 7 mg ir 14 mg teriflunomido dozes) ir viename tyrime su veikliuoju palyginamuoju vaistiniu preparatu (110 pacientų kiekvienoje iš gydymo teriflunomidu grupėje).

Toliau pateikiamos nepageidaujamos reakcijos, apie kurias pranešta placebu kontroliuojamų teriflunomido tyrimų su suaugusiais pacientais metu: jos nustatytos klinikinių tyrimų su suaugusiais pacientais metu, vartojant 7 mg ar 14 mg teriflunomido dozę. Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000), labai retas (< 1/10 000) ir nežinomas (negali būti apskaičiuotas pagal turimus duomenis). Kiekvienoje dažnio grupėje nepageidaujamos reakcijos pateikiamos mažėjančio sunkumo tvarka.

	Organų sistemos klasė
	Labai dažnas
	Dažnas
	Nedažnas
	Retas
	Nežinomas

	Infekcijos ir infestacijos
	
	Gripas, viršutinių kvėpavimo takų infekcija, šlapimo takų infekcija, bronchitas, sinusitas, faringitas, cistitas, virusinis gastroenteritas, pūslelinės (herpes) virusų infekcijos, dantų infekcija, laringitas, pėdos grybelis
	Sunkios infekcijos, įskaitant sepsįa
	
	

	Kraujo ir limfinės sistemos sutrikimai
	
	Neutropenijab, anemija
	Lengva trombocitopenija (trombocitų skaičius< 100 g/l)
	
	

	Imuninės sistemos sutrikimai
	
	Lengvos alerginės reakcijos
	Padidėjusio jautrumo reakcijos (ūminės ar vėlyvosios), įskaitant anafilaksiją ir angioneurozinę edemą
	
	

	Psichikos sutrikimai
	
	Nerimas
	
	
	

	Nervų sistemos sutrikimai
	Galvos skausmas
	Parestezija, išialgija, riešo kanalo tunelinis sindromas
	Hiperestezija, neuralgija, periferinė neuropatija
	
	

	Širdies sutrikimai
	
	Širdies plakimo jutimas (Palpitacijos)
	
	
	

	Kraujagyslių sutrikimai
	
	Hipertenzijab
	
	
	

	Kvėpavimo sistemos, krūtinės ląstos ir tarpuplaučio sutrikimai
	
	
	Intersticinė plaučių liga
	
	Plautinė hipertenzija

	Virškinimo trakto sutrikimai
	Viduriavimas, pykinimas
	Pankreatitasb,c, viršutinės pilvo dalies skausmas, vėmimas, dantų skausmas
	Stomatitas, kolitas
	
	

	Kepenų, tulžies pūslės ir latakų sutrikimai
	Alaninaminotransferazės (ALT) aktyvumo padidėjimasb
	Gamagliutamiltransferazės (GGT) aktyvumo padidėjimasb,
aspartataminotransferazės (AST) aktyvumo padidėjimasb
	
	Ūminis hepatitas
	Vaistinio preparato sukeltas kepenų pažeidimas (angl. Drug induced liver injury, DILI)

	Metabolizmo ir mitybos sutrikimai
	
	
	Dislipidemija
	
	

	Odos ir poodinio audinio sutrikimai
	Nuplikimas
	Bėrimas, spuogai (Acne)
	Nagų sutrikimai, psoriazė (įskaitant pustulinę)a,b, sunkios odos reakcijosa
	
	

	Skeleto, raumenų ir jungiamojo audinio sutrikimai
	
	Skeleto raumenų skausmas, mialgija, artralgija
	
	
	

	Inkstų ir šlapimo takų sutrikimai
	
	Polakiurija
	
	
	

	Lytinės sistemos ir krūties sutrikimai
	
	Gausios mėnesinės (Menoragija)
	
	
	

	Bendrieji sutrikimai ir vartojimo vietos pažeidimai
	
	Skausmas, astenijaa
	
	
	

	Tyrimai
	
	Kūno svorio sumažėjimas, neutrofilų skaičiaus sumažėjimasb, leukocitų skaičiaus sumažėjimasb, kreatinfosfokinazės aktyvumo kraujyje padidėjimas
	
	
	

	Sužalojimai, apsinuodijimai ir procedūrų komplikacijos
	
	
	Potrauminis skausmas
	
	


a: žr. išsamaus aprašymo skyrių
b: žr. 4.4 skyrių
c: pasireiškimo dažnis vaikams „dažnas“, remiantis kontroliuojamo tyrimo su vaikais duomenimis; pasireiškimo dažnis suaugusiesiems „nedažnas“.

Atrinktų nepageidaujamų reakcijų apibūdinimas

Nuplikimas
Apie nuplikimą, pasireiškusį plaukų retėjimu, mažesniu plaukų tankumu, plaukų slinkimu kartu su plaukų struktūros pokyčiais ar be jų, pranešė 13,9 % pacientų, gydytų 14 mg teriflunomido doze, palyginti su 5,1 % pacientų, vartojusių placebo. Dauguma atvejų buvo apibūdinti kaip difuziniai arba išplitę plaukuotoje galvos odoje (apie visišką plaukų nuslinkimą nepranešta), dažniausiai pasireiškė per pirmuosius 6 mėnesius ir išnyko 121 iš 139 (87,1 %) 14 mg teriflunomido dozę vartojusių pacientų. Dėl nuplikimo gydymas buvo nutrauktas 1,3 % 14 mg teriflunomido dozės grupės pacientų, palyginti su 0,1 % placebo grupėje.

Poveikis kepenims
Placebu kontroliuojamų tyrimų su suaugusiais pacientais metu buvo gauti tokie duomenys:

	ALT aktyvumo padidėjimas (remiantis laboratoriniais duomenimis), palyginti su pradine reikšme (saugumo populiacija placebu kontroliuojamuose tyrimuose)

	
	Placebas 
(N = 997)
	Teriflunomidas 14 mg 
(N = 1 002)

	>3 VNR
	66/994 (6,6 %)
	80/999 (8,0 %)

	>5 VNR
	37/994 (3,7 %)
	31/999 (3,1 %)

	>10 VNR
	16/994 (1,6 %)
	9/999 (0,9 %)

	>20 ULN
	4/994 (0,4 %)
	3/999 (0,3 %)

	ALT >3 VNR ir TBILI >2 VNR
	5/994 (0,5 %)
	3/999 (0,3 %)



Nežymiai padidėjęs transaminazių aktyvumas, kai ALT aktyvumas 3 kartus arba mažiau viršijo VNR, buvo dažniau stebėtas gydymo teriflunomidu grupėse, palyginti su placebu. Aktyvumo padidėjimo VNR viršijant daugiau nei 3 kartus gydymo grupėse buvo panašus. Šis transaminazių aktyvumo padidėjimas dažniausiai nustatytas per pirmuosius 6 gydymo mėnesius ir nutraukus gydymą išnykdavo. Atsistatymo laikotarpis svyravo nuo mėnesių iki metų.

Poveikis kraujospūdžiui
Placebu kontroliuojamų tyrimų su suaugusiais pacientais metu buvo nustatyti tokie duomenys:
· sistolinis kraujospūdis buvo > 140 mm Hg 19,9 % pacientų, vartojusių 14 mg teriflunomido paros dozę, palyginti su 15,5 % pacientų, vartojusių placebo;
· sistolinis kraujospūdis buvo > 160 mm Hg 3,8 % pacientų, vartojusių 14 mg teriflunomido paros dozę, palyginti su 2,0 % pacientų, vartojusių placebo;
· diastolinis kraujospūdis buvo > 90 mm Hg 21,4 % pacientų, vartojusių 14 mg teriflunomido paros dozę, palyginti su 13,6 % pacientų, vartojusių placebo.

Infekcijos
Placebu kontroliuojamuose tyrimuose su suaugusiais pacientais nebuvo pastebėta sunkių infekcijų padažnėjimo, gydant 14 mg teriflunomido (2,7 %), palyginti su placebu (2,2 %). Sunkių oportunistinių infekcijų pasireiškė 0,2 % pacientų kiekvienoje grupėje. Po vaistinio preparato patiekimo į rinką gauta pranešimų apie sunkias infekcijas (įskaitant sepsį), kurios kartais buvo mirtinos.

Hematologinis poveikis
Vidutinis leukocitų skaičiaus sumažėjimas (< 15 % nuo pradinio rodmens, daugiausia sumažėjant neutrofilų ir limfocitų skaičiui) buvo pastebėtas placebu kontroliuojamuose teriflunomido tyrimuose su suaugusiais pacientais, nors kai kuriems pacientams buvo pastebėtas didesnis sumažėjimas. Vidutinio skaičiaus sumažėjimas, palyginti su pradiniu rodmeniu, pasireiškė per pirmąsias 6 savaites ir palaipsniui stabilizavosi gydymo metu, tačiau išliko sumažėjęs (sumažėjimas mažiau nei 15 %, palyginti su pradiniu rodmeniu). Poveikis eritrocitų (< 2 %) ir trombocitų skaičiui (< 10 %) buvo mažesnis.

Periferinė neuropatija
Placebu kontroliuojamų tyrimų su suaugusiais pacientais duomenimis, periferinė neuropatija, įskaitant polineuropatiją ir mononeuropatiją (pvz., riešo kanalo tunelinis sindromas), dažniau pasireiškė teriflunomido vartojusiems pacientams nei placebo vartojusiems pacientams. Pagrindinių placebu kontroliuojamų tyrimų metu nervų laidumo tyrimais patvirtintas periferinės neuropatijos dažnis buvo 1,9 % (17 pacientų iš 898) vartojusių 14 mg teriflunomido, palyginti su 0,4 % (4 pacientai iš 898) pacientų, vartojusių placebo. 5 pacientams, kurie vartojo 14 mg teriflunomido, gydymas buvo nutrauktas dėl periferinės neuropatijos. Nutraukus gydymą, buvo pranešta apie 4 iš šių pacientų pasveikimą.

Gerybiniai, piktybiniai ir nenurodyti navikai (įskaitant cistas ir polipus)
Klinikinių tyrimų metu duomenų apie vėžio rizikos padidėjimą vartojant teriflunomido negauta. Vartojant kai kurių kitų imuninę sistemą veikiančių vaistinių preparatų, vėžio (ypač limfoproliferacinių sutrikimų) atsiradimo rizika didėja (tai klasei būdingas poveikis).

Sunkios odos reakcijos
Po vaistinio preparato patiekimo į rinką gauta pranešimų apie sunkias odos reakcijas, pasireiškusias gydant teriflunomidu (žr. 4.4 skyrių).

Astenija
Placebu kontroliuojamų tyrimų su suaugusiais pacientais metu astenijos dažnis buvo 2,0 %, 1,6 % ir 2,2 % atitinkamai placebo, 7 mg teriflunomido ir 14 mg teriflunomido vartojusiųjų grupėse.

Psoriazė
Placebu kontroliuojamų tyrimų metu psoriazės dažnis buvo 0,3 %, 0,3 % ir 0,4 % atitinkamai placebo, 7 mg teriflunomido ir 14 mg teriflunomido vartojusiųjų grupėse.

Virškinimo trakto sutrikimai
Po vaistinio preparato patiekimo į rinką gauta nedažnų pranešimų apie pankreatito, įskaitant nekrozuojantį pankreatitą ir kasos pseudocistą, atvejus suaugusiesiems. Kasos reiškinių gali atsirasti bet kuriuo gydymo teriflunomidu laikotarpiu ir gali prireikti hospitalizavimo ir (arba) koreguojamojo gydymo.

Vaikų populiacija

Kasdien teriflunomido vartojusiems vaikams (nuo 10 iki 17 metų amžiaus) stebėtos saugumo savybės iš esmės buvo panašios į nustatytas suaugusiems pacientams. Vis dėlto su vaikais atlikto tyrimo metu (166 pacientai: 109 teriflunomido grupėje ir 57 placebo grupėje) dvigubai koduotos fazės laikotarpiu apie pankreatito atvejus pranešta 1,8 % (2/109) teriflunomidu gydytų pacientų ir nė vienam placebo vartojusiam pacientui. Dėl vieno iš šių reiškinių prireikė hospitalizavimo ir koreguojamojo gydymo. Tyrimo atviros fazės laikotarpiu teriflunomidu gydant vaikus, buvo pranešta apie 2 papildomus pankreatito atvejus (vienas buvo praneštas kaip sunkus reiškinys, kitas – kaip nedidelio intensyvumo nesunkus reiškinys) ir vieną sunkaus ūminio pankreatito atvejį (su pseudopapiloma). Du iš šių 3 pacientų dėl pankreatito reikėjo hospitalizuoti. Tokiems pacientams pasireiškę klinikiniai simptomai buvo pilvo skausmas, pykinimas ir (arba) vėmimas bei amilazės ir lipazės fermentų aktyvumo padidėjimas kraujo serume. Visi pacientai pasveiko nutraukus gydymą, atlikus pagreitintos eliminacijos procedūrą (žr. 4.4 skyrių) ir skyrus koreguojamąjį gydymą.

Apie toliau išvardytas nepageidaujamas reakcijas dažniau pranešta vaikų populiacijoje, palyginti su suaugusiųjų populiacija:
· apie nuplikimą pranešta 22,0 % teriflunomidu gydytų pacientų, palyginti su 12,3 % placebo vartojusių pacientų;
· apie infekcijas pranešta 66,1 % teriflunomidu gydytų pacientų, palyginti su 45,6 % placebo vartojusių pacientų. Iš jų vartojant teriflunomido dažniausiai pranešta apie nazofaringitą ir viršutinių kvėpavimo takų infekcijas;
· apie kreatinfosfokinazės aktyvumo padidėjimą pranešta 5,5 % teriflunomidu gydytų pacientų, palyginti su 0 % placebo vartojusių pacientų. Dauguma atvejų buvo susiję su dokumentuotu fiziniu krūviu;
· apie paresteziją pranešta 11,0 % teriflunomidu gydytų pacientų, palyginti su 1,8 % placebo vartojusių pacientų;
· apie pilvo skausmą pranešta 11,0 % teriflunomidu gydytų pacientų, palyginti su 1,8 % placebo vartojusių pacientų.

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, užpildę ir pateikę pranešimo formą Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais.

Simptomai

Teriflunomido perdozavimo žmonėms ar apsinuodijimo juo patirties nėra. 70 mg teriflunomido paros dozė iki 14 dienų buvo skiriama sveikiems tiriamiesiems. Nepageidaujamos reakcijos atitiko teriflunomido saugumo duomenis IS sergantiems pacientams.

Gydymas

Žymaus perdozavimo ar toksiškumo atveju eliminacijai pagreitinti rekomenduojama skirti kolestiramino arba aktyvintosios anglies. Rekomenduojama eliminacijos procedūra yra vartoti 8 g kolestiramino dozę tris kartus per parą 11 dienų. Jei ši dozė netoleruojama gerai, galima vartoti 4 g kolestiramino dozę tris kartus per parą 11 dienų. Arba, kai nėra galimybės skirti kolestiramino, galima vartoti 50 g aktyvintosios anglies dozę du kartus per parą 11 dienų. Be to, jei reikia dėl su toleravimu susijusių priežasčių, kolestiramino arba aktyvintosios anglies nebūtina vartoti kiekvieną dieną iš eilės (žr. 5.2 skyrių).

Farmakoterapinė grupė – imunosupresantai, dihidroorotato dehidrogenazės (DHODH) inhibitoriai, ATC kodas – L04AK02.

Veikimo mechanizmas

Teriflunomidas yra imunomoduliacinė uždegimą mažinanti medžiaga, kuri selektyviai ir laikinai slopina mitochondrijų fermentą dihidroorotato dehidrogenazę (DHODH), kuris turi funkcinį ryšį su kvėpavimo grandine. Dėl šio slopinimo teriflunomidas daugiausia blokuoja greitai besidalijančių ląstelių proliferaciją, kuri priklauso nuo pirimidino sintezės de novo. Tikslus mechanizmas, kuriuo teriflunomidas sukelia gydomąjį poveikį sergant IS, nėra visiškai aiškus, bet jis gali būti susijęs su sumažėjusiu limfocitų skaičiumi.

Farmakodinaminis poveikis

Imuninė sistema
Poveikis imuninių ląstelių skaičiui kraujyje: placebu kontroliuojamų tyrimų duomenimis, vieną kartą per parą vartojama 14 mg teriflunomido dozė sukėlė lengvą vidutinį limfocitų skaičiaus sumažėjimą (mažiau kaip 0,3 x 109/l), tai įvyko per pirmuosius 3 gydymo mėnesius ir toks skaičius išliko iki gydymo pabaigos.

Potencialas ilginti QT intervalą
Placebu kontroliuojamo išsamaus poveikio QT tyrimo, atlikto su sveikais tiriamaisiais, duomenimis, vidutinė teriflunomido pusiausvyrinė koncentracija neparodė jokio potencialo ilginti QTcF intervalą, palyginti su placebo poveikiu: ilgiausias laikas, atitinkantis vidutinį skirtumą vartojant teriflunomido ir placebo, buvo 3,45 ms, kai viršutinė 90 % pasikliautinojo intervalo (PI) riba buvo 6,45 ms.

Poveikis inkstų kanalėlių funkcijoms
Placebu kontroliuojamų tyrimų duomenimis, teriflunomidu gydytiems pacientams buvo stebėtas vidutinis šlapimo rūgšties koncentracijos kraujo serume sumažėjimas nuo 20 iki 30 % ribose, palyginti su placebo poveikiu. Vidutinis fosforo koncentracijos kraujo serume sumažėjimas buvo maždaug 10 % teriflunomido grupėje, palyginti su placebo poveikiu. Manoma, kad toks poveikis yra susijęs su ekskrecijos inkstų kanalėliuose padidėjimu ir nėra susijęs su glomerulų funkcijų pokyčiais.

Klinikinis veiksmingumas ir saugumas

Teriflunomido veiksmingumas buvo įrodytas atlikus du placebu kontroliuojamus tyrimus (TEMSO ir TOWER tyrimus), kuriais buvo įvertintas 7 mg ir 14 mg teriflunomido dozių vartojimas vieną kartą per parą suaugusiems pacientams, sergantiems recidyvuojančia išsėtine skleroze (RIS).

Iš viso 1 088 RIS sergantys pacientai TEMSO tyrime buvo priskirti atsitiktinėms imtims ir vartojo 7 mg (n = 366) arba 14 mg (n = 359) teriflunomido dozę arba placebo (n = 363) 108 savaites. Visi pacientai turėjo patvirtintą IS diagnozę (remiantis McDonald kriterijais (2001) su recidyvuojančia ligos klinikine eiga (progresuojančia arba ne) ir patyrė ne mažiau kaip 1 atkrytį per metus iki tyrimo arba ne mažiau kaip 2 atkryčius per 2 metus iki tyrimo. Tyrimo pradžioje pacientų išplėstinės neįgalumo įvertinimo skalės (angl., Expanded Disability Status Scale [EDSS]) įvertinimas buvo ≤ 5,5.
Vidutinis tiriamųjų amžius buvo 37,9 metų. Dauguma pacientų sirgo recidyvuojančia remituojančia išsėtine skleroze (91,5 %), tačiau buvo antrine progresuojančia (4,7 %) ar progresuojančia recidyvuojančia išsėtine skleroze (3,9 %) sergančių pacientų pogrupiai. Vidutinis atkryčių skaičius vienerių metų laikotarpiu iki įtraukimo į tyrimą buvo 1,4, 36,2 % pacientų prieš tyrimą turėjo gadolinį kaupiančių pažeidimų. Pradinio EDSS įvertinimo mediana buvo 2,50; 249 (22,9 %) pacientų pradinis EDSS įvertinimas buvo > 3,5.
Vidutinė ligos trukmė, skaičiuojant nuo pirmųjų simptomų atsiradimo, buvo 8,7 metų. Daugumai pacientų (73 %) ligą modifikuojantis gydymas 2 metų laikotarpiu iki įtraukimo į tyrimą skirtas nebuvo. Tyrimo rezultatai pateikti 1 lentelėje.
TEMSO ilgalaikio tęstinio saugumo tyrimo (bendroji gydymo trukmės mediana maždaug 5 metai, maksimali gydymo trukmė maždaug 8,5 metų) ilgalaikio stebėjimo rezultatai jokių naujų ar netikėtų saugumo duomenų nepateikė.

Iš viso 1 169 RIS sergantys pacientai atsitiktine tvarka buvo parinkti TOWER tyrime vartoti 7 mg (n = 408) arba 14 mg (n = 372) teriflunomido dozę arba placebo (n = 389) įvairios trukmės laikotarpiu, pasibaigusiu 48-tą savaitę po paskutiniojo paciento priskyrimo atsitiktinei imčiai. Visi pacientai turėjo patvirtintą IS diagnozę (remiantis McDonald kriterijais (2005) su recidyvuojančia ligos klinikine eiga (progresuojančia arba ne) ir patyrė ne mažiau kaip 1 atkrytį per metus iki tyrimo arba ne mažiau kaip 2 atkryčius per 2 metus iki tyrimo. Tyrimo pradžioje pacientų išplėstinės neįgalumo įvertinimo skalės (EDSS) įvertinimas buvo ≤ 5,5.
Vidutinis tiriamųjų amžius buvo 37,9 metai. Dauguma pacientų sirgo recidyvuojančia remituojančia išsėtine skleroze (97,5 %), tačiau buvo antrine progresuojančia (0,8 %) ar progresuojančia recidyvuojančia išsėtine skleroze (1,7 %) sergančių pacientų pogrupiai. Vidutinis atkryčių skaičius vienerių metų laikotarpiu iki įtraukimo į tyrimą buvo 1,4. Duomenų apie gadolinį kaupiančius pažeidimus prieš tyrimą nėra. Pradinio EDSS įvertinimo mediana buvo 2,50; 298 (25,5 %) pacientų pradinis EDSS įvertinimas buvo > 3,5. Vidutinė ligos trukmė, skaičiuojant nuo pirmųjų simptomų atsiradimo, buvo 8,0 metai. Daugumai pacientų (67,2 %) ligą modifikuojantis gydymas 2 metų laikotarpiu iki įtraukimo į tyrimą skirtas nebuvo. Tyrimo rezultatai pateikti 1 lentelėje.

1 lentelė. Pagrindiniai rezultatai (vartojant patvirtintą dozę, ketintų gydyti pacientų (angl. intent-to-treat [ITT]) populiacijoje)

	
	TEMSO tyrimas
	TOWER tyrimas

	
	Teriflunomidas 14 mg
	Placebas
	Teriflunomidas 14 mg
	Placebas

	N
	358
	363
	370
	388

	Klinikinės vertinamosios baigtys
	

	Metams perskaičiuotas atkryčių dažnis
	0,37
	0,54
	0,32
	0,50

	Rizikos skirtumas (PI95 %)
	-0,17 (-0,26, -0,08)∗∗∗
	-0,18 (-0,27, -0,09)∗∗∗∗

	Pacientai, kuriems atkryčių nebuvo 108 savaitė
	56,5 %
	45,6 %
	57,1 %
	46,8 %

	Rizikos santykis (PI95 %)
	0,72, (0,58, 0,89)∗∗
	0,63, (0,50, 0,79)∗∗∗∗

	Pacientai, kuriems buvo 3 mėnesius išliekantis negalios progresavimas 108 savaitė
	20,2 %
	27,3 %
	15,8 %
	19,7 %

	Rizikos santykis (PI95 %)
	0,70 (0,51, 0,97)∗
	0,68 (0,47, 1,00)∗

	Pacientai, kuriems buvo 6 mėnesius išliekantis negalios progresavimas 108 savaitė
	13,8 %
	18,7 %
	11,7 %
	11,9 %

	Rizikos santykis (PI95 %)
	0,75 (0,50, 1,11)
	0,84 (0,53, 1,33)

	MRT vertinamosios baigtys
	
	Netirta

	Vidutinis BOD pokytis 108 savaitė(1)
	0,72
	2,21
	

	Pokytis, palyginti su placebu
	67 %∗∗∗
	

	Vidutinis Gd kaupiančių pažeidimų skaičius 108 savaitę
	0,38
	1,18
	

	Pokytis, palyginti su placebu (PI95 %)
	-0,80 (-1,20, -0,39)∗∗∗∗
	

	Atskirų aktyvių pažeidimų skaičius skenavimui
	0,75
	2,46
	

	Pokytis, palyginti su placebu (CI95 %)
	69 %, (59 %; 77 %)∗∗∗∗
	


∗∗∗∗ p < 0,0001 ∗∗∗ p < 0,001 ∗∗ p < 0,01 ∗ p < 0,05 palyginti su placebo poveikiu
(1): BOD: ligos našta (angl., burden of disease [BOD]): visa pažeidimo apimtis (T2 ir T1 hipointensyvūs), ml

Veiksmingumas pacientams, kurių ligos aktyvumas didelis:

TEMSO tyrimo metu pacientų, kurių ligos aktyvumas buvo didelis, pogrupyje (n = 127) pasireiškė nuoseklus gydomasis poveikis vertinant atkryčius ir laiką iki 3 mėnesius išliekančio negalios progresavimo. Atsižvelgiant į tyrimo struktūrą, ligos aktyvumas buvo laikomas dideliu, jei per vienerius metus būdavo 2 arba daugiau atkryčių ir smegenų MRT tyrimo metu buvo nustatomas vienas ar daugiau gadolinį (Gd) kaupiančių pažeidimų. Panašios pogrupių analizės TOWER tyrimo metu neatlikta, kadangi nebuvo gauta MRT duomenų.
Duomenų apie pacientus, kurie nereagavo į visą ir tinkamai atliktą gydymo interferonu beta kursą (paprastai mažiausiai vienerius metus trunkantį gydymą), kuriems ankstesniais metais gydymo laikotarpiu buvo bent 1 atkrytis ir kuriems buvo mažiausiai 9 T2-hiperintensyvūs pažeidimai, nustatyti galvos MRT metu, arba bent vienas T1 Gd kaupiantis pažeidimas, arba pacientus, kuriems paskutiniais metais atkryčių dažnis nepakito ar padidėjo, palyginti su 2 ankstesnių metų laikotarpių, nėra.

TOPIC buvo dvigubai koduotas, placebu kontroliuojamas tyrimas, kurio metu tirtas vieną kartą per parą iki 108 savaičių vartojamų 7 mg ir 14 mg teriflunomido dozių poveikis pacientams, kuriems pasireiškė pirmasis klinikinis su demielinizacija susijęs reiškinys (vidutinis amžius – 32,1 metų). Pagrindinė vertinamoji baigtis buvo laikas iki antrojo klinikinio epizodo (atkryčio). Iš viso 618 pacientų buvo suskirstyti į atsitiktines imtis ir vartojo 7 mg (n = 205) arba 14 mg (n = 216) teriflunomido dozę arba placebo (n = 197). Antrojo klinikinio priepuolio rizika 2 metų laikotarpiu buvo 35,9 % placebo vartojusiųjų grupėje ir 24,0 % 14 mg teriflunomido dozę vartojusių grupėje (rizikos santykis: 0,57, 95 % pasikliautinieji intervalai: 0,38–0,87, p = 0,0087). TOPIC tyrimo rezultatai patvirtino teriflunomido veiksmingumą gydant recidyvuojančią remituojančią išsėtinę sklerozę (RRIS) (įskaitant ankstyvąją RRIS, pasireiškusią pirmuoju klinikiniu su demielinizacija susijusiu reiškiniu, bei MRT nustatomus išplitusius įvairios lokalizacijos ir atsiradusius įvairiu laiku pažeidimus).

Teriflunomido veiksmingumas buvo palygintas su po oda leidžiamo beta‑1a interferono veiksmingumu (vartojant rekomenduojamą 44 μg dozę tris kartus per savaitę) 324 atsitiktinėms imtims priskirtiems pacientams tyrime (TENERE), kurio metu gydymas truko mažiausiai 48 savaites (ilgiausiai 114 savaičių). Pagrindinė vertinamoji baigtis buvo nesėkmės rizika (patvirtintas atkrytis arba gydymo nutraukimas visam laikui pagal tai, kas įvyko pirmiau). Pacientų, kurie visam laikui nutraukė gydymą, skaičius teriflunomido 14 mg dozę vartojusiųjų grupėje buvo 22 iš 111 (19,8 %), nutraukimo priežastys buvo nepageidaujami reiškiniai (10,8 %), veiksmingumo nebuvimas (3,6 %), kitos priežastys (4,5 %) ir stebėjimo nutrūkimas (0,9 %). Pacientų, kurie visam laikui nutraukė gydymą, skaičius beta‑1a interferono po oda vartojusiųjų grupėje buvo 30 iš 104 (28,8 %), nutraukimo priežastys buvo nepageidaujami reiškiniai (21,2 %), veiksmingumo nebuvimas (1,9 %), kitos priežastys (4,8 %) ir blogas protokolo nurodymų laikymasis (1 %).
Teriflunomidas (14 mg per parą) nebuvo pranašesnis už beta‑1a interferoną pagal pagrindinę vertinamąją baigtį: pagal Kaplan-Meier metodą apskaičiuota nesėkmingai gydytų pacientų procentinė dalis 96 savaitę buvo 41,1 % palyginti su 44,4 % (14 mg teriflunomido, palyginti su beta‑1a interferono grupe, p = 0,595).

Vaikų populiacija

Vaikai ir paaugliai (10–17 metų amžiaus)
Tyrimas EFC11759/TERIKIDS buvo tarptautinis, dvigubai koduotas, placebu kontroliuojamas tyrimas, kuriame dalyvavo recidyvuojančia remituojančia IS sergantys 10–17 metų vaikai ir kurio metu vertintas vieną kartą per parą vartojamo teriflunomido dozių (koreguotų, kad būtų pasiekta ekspozicija, atitinkanti būnančią vartojant 14 mg dozę suaugusiesiems) poveikis laikotarpiu iki 96 savaičių ir tolesnio atviro pratęsimo metu. Visi pacientai buvo patyrę bent 1 atkrytį 1 metų laikotarpiu arba bent 2 atkryčius 2 metų laikotarpiu iki tyrimo. Nervų sistemos vertinimai buvo atliekami atrankos metu ir kas 24 savaites iki tyrimo pabaigos bei neplanuotų vizitų metu, įtariant atkrytį. Pacientai, kuriems pasireiškė klinikinis atkrytis ar buvo nustatytas didelis MRT aktyvumas (ne mažiau kaip 5 nauji ar padidėję T2 pažeidimai 2 iš eilės atliktuose tyrimuose), dar iki 96 savaitės pradėjo dalyvauti atvirame tyrimo pratęsime, kad jiems būtų užtikrintas aktyvus gydymas. Pagrindinė vertinamoji baigtis buvo laikas iki pirmojo klinikinio atkryčio pasireiškimo po priskyrimo atsitiktinei imčiai. Laikas iki pirmojo patvirtinto klinikinio atkryčio pasireiškimo arba didelio MRT aktyvumo nustatymo (priklausomai nuo to, kas pasireiškė anksčiau) buvo iš anksto numatytas vertinti rodmuo taikant jautrumo analizę, nes tai apėmė tiek klinikinę, tiek MRT būklę, dėl kurių buvo galima pereiti į atvirąjį tyrimo laikotarpį.

Iš viso 166 pacientai buvo priskirti atsitiktinėms imtims santykiu 2:1 ir vartojo teriflunomido (n = 109) arba placebo (n = 57). Įtraukimo į tyrimą metu pacientų EDSS įvertinimas buvo ≤ 5,5; vidutinis amžius buvo 14,6 metų; vidutinis kūno svoris buvo 58,1 kg; vidutinė ligos trukmė nuo diagnozės nustatymo buvo 1,4 metų; tyrimo pradžioje vidutinis T1 Gd kaupiančių pažeidimų skaičius MRT tyrime buvo 3,9 pažeidimo. Visi pacientai sirgo recidyvuojančia remituojančia IS, EDSS įvertinimo mediana tyrimo pradžioje buvo 1,5. Vidutinė gydymo trukmė buvo 362 dienos (kai vartota placebo) ir 488 dienos (kai vartota teriflunomido). Perėjimas nuo dvigubai koduoto laikotarpio į nekoduotą gydymą dėl didelio MRT aktyvumo įvyko dažniau nei tikėtasi, ir dažniau bei anksčiau įvyko placebo grupėje, palyginti su teriflunomido grupe (26 % placebo grupėje, 13 % teriflunomido grupėje).

Teriflunomidas, palyginti su placebu, sumažino klinikinio atkryčio riziką 34 %, statistiškai reikšmingas skirtumas pasiektas nebuvo (p = 0,29) (2 lentelė). Atlikus iš anksto numatytą jautrumo analizę, nustatyta, kad vartojant teriflunomido, palyginti su placebu, pasiektas statistiškai reikšmingas kombinuotos klinikinio atkryčio ar didelio MRT aktyvumo rizikos sumažėjimas 43 % (p = 0,04) (2 lentelė).

Teriflunomidas reikšmingai sumažino naujų ir padidėjusių T2 pažeidimų skaičių MRT tyrime 55 % (p = 0,0006) (post-hoc analizė buvo koreguota ir pagal pradinį T2 pažeidimų skaičių: 34 %, p = 0,0446) ir gadolinį kaupiančių T1 pažeidimų skaičių MRT tyrime 75 % (p < 0,0001) (2 lentelė).

2 lentelė. EFC11759/TERIKIDS klinikiniai ir MRT rezultatai

	EFC11759 ITT populiacija
	Teriflunomidas
(N = 109)
	Placebas
(N = 57)

	Klinikinės vertinamosios baigtys

	Laikas iki pirmojo patvirtinto klinikinio atkryčio, Patvirtinto atkryčio tikimybė (95 % PI) 96 savaitę Patvirtinto atkryčio tikimybė (95 % PI) 48 savaitę
	
0,39 (0,29, 0,48)
0,30 (0,21, 0,39)
	
0,53 (0,36, 0,68)
0,39 (0,30, 0,52)

	Rizikos santykis (95 % PI)
	0,66 (0,39, 1,11) ^

	Laikas iki pirmojo patvirtinto klinikinio atkryčio ar didelio MRT aktyvumo,
Patvirtinto atkryčio ar didelio MRT aktyvumo tikimybė (95 % PI) 96 savaitę
Patvirtinto atkryčio ar didelio MRT aktyvumo tikimybė (95 % PI) 48 savaitę
	

0,51 (0,41, 0,60)

0,38 (0,29, 0,47)
	

0,72 (0,58, 0,82)

0,56 (0,42, 0,68)

	Rizikos santykis (95 % PI)
	0,57 (0,37, 0,87)*

	Svarbiausios MRT baigtys

	Koreguotas naujų ar padidėjusių T2 pažeidimų skaičius,
Įvertis (95 % PI)
Įvertis (95 % PI), post-hoc analizė koreguota ir pagal pradinį T2 skaičių
	
4,74 (2,12, 10,57)

3,57 (1,97, 6,46)
	
10,52 (4,71, 23,50)

5,37 (2,84, 10,16)

	Santykinė rizika (95 % PI)
Santykinė rizika (95 % PI), post-hoc koreguota ir pagal pradinį T2 skaičių
	0,45 (0,29, 0,71)**

0,67 (0,45, 0,99)*

	Koreguotas T1 Gd kaupiančių pažeidimų skaičius,
Įvertis (95 % PI)
	
1,90 (0,66, 5,49)
	
7,51 (2,48, 22,70)

	Santykinė rizika (95 % PI)
	0,25 (0,13, 0,51)***

	^p ≥ 0,05, palyginti su placebo poveikiu, * p < 0,05, ** p < 0,001, *** p < 0,0001
Tikimybė buvo paremta Kaplan-Meier vertinimu, ir 96 savaitė buvo gydymo laikotarpio pabaiga (angl. end of study treatment, EOT).



Europos vaistų agentūra atleido nuo įpareigojimo pateikti referencinio vaistinio preparato, kurio sudėtyje yra teriflunomido, tyrimų su vaikų populiacijos nuo gimimo iki jaunesnių nei 10 metų duomenis, gydant išsėtinę sklerozę (vartojimo vaikams informacija pateikiama 4.2 skyriuje).

Absorbcija

Vartojant kartotinių teriflunomido dozių per burną, laiko, per kurį kraujo plazmoje susidaro didžiausia koncentracija, mediana yra nuo 1 iki 4 valandų po dozės išgėrimo, biologinis prieinamumas yra didelis (maždaug 100 %).

Maistas neturi kliniškai reikšmingo poveikio teriflunomido farmakokinetikai.

Nuo vidutinių prognozuojamų farmakokinetikos parametrų, apskaičiuotų pagal populiacijos farmakokinetikos analizę [angl., population pharmacokinetic (PopPK)], naudojant sveikų savanorių ir IS sergančių pacientų duomenis, pusiausvyrinė koncentracija pasiekiama lėtai (t. y. maždaug per 100 dienų [3,5 mėn.] pasiekiama 95 % pusiausvyrinės koncentracijos), o apskaičiuotas AUC kaupimosi santykis yra maždaug 34 kartai.

Pasiskirstymas

Daug teriflunomido susijungia su kraujo plazmos baltymais (> 99 %), daugiausiai su albuminu, ir pasiskirsto daugiausia kraujo plazmoje. Po vienkartinės injekcinės dozės į veną (i.v.) pasiskirstymo tūris yra 11 l. Tačiau labiausiai tikėtina, kad tai yra nepakankamas įvertinimas, nes žiurkėms buvo pastebėtas didelis pasiskirstymas organuose.

Biotransformacija

Teriflunomidas metabolizuojamas vidutiniškai ir yra vienintelis kraujo plazmoje aptinkamas komponentas. Pagrindinis teriflunomido biotransformacijos būdas yra hidrolizė, o nedidelė dalis metabolizuojama oksidacijos būdu.
Antriniai metabolizmo būdai yra oksidacija, N-acetilinimas ir sulfatų konjugacija.

Eliminacija

Teriflunomidas šalinamas per virškinimo traktą, daugiausia su tulžimi nepakitusios veikliosios medžiagos pavidalu ir veikiausiai tiesioginės sekrecijos būdu. Teriflunomidas yra šalinimo iš ląstelės nešiklio BCRP substratas, galintis dalyvauti tiesioginėje sekrecijoje. Per 21 dieną 60,1 % suvartotos dozės pasišalina su išmatomis (37,5 %) ir šlapimu (22,6 %). Po pagreitintos eliminacijos procedūros su kolestiraminu pasišalino papildomai 23,1 % dozės (daugiausia su išmatomis). Remiantis teriflunomido PopPK modeliu individualiai prognozuojant sveikų savanorių ir IS sergančių pacientų farmakokinetikos parametrus, t1/2z mediana buvo maždaug 19 dienų po kartotinių 14 mg dozių pavartojimo. Po vienkartinės injekcinės dozės į veną bendrasis teriflunomido klirensas iš organizmo buvo 30,5 ml/val.

Pagreitintos eliminacijos procedūra: kolestiraminas arba aktyvintoji anglis
Teriflunomido eliminaciją iš kraujotakos galima paspartinti vartojant kolestiramino arba aktyvintosios anglies, kurie greičiausiai nutraukia reabsorbcijos procesus žarnyne. Teriflunomido koncentracijos, išmatuotos per 11 dienų teriflunomido eliminacijos pagreitinimo procedūrą skiriant 8 g kolestiramino dozę tris kartus per parą arba 4 g kolestiramino dozę tris kartus per parą, arba 50 g aktyvintosios anglies dozę du kartus per parą nutraukus gydymą teriflunomidu, parodė, kad tokios schemos veiksmingai pagreitino teriflunomido eliminaciją, nes daugiau kaip 98 % sumažėjo teriflunomido koncentracija kraujo plazmoje, ir vartojant kolestiramino toks poveikis pasireiškė greičiau nei vartojant aktyvintosios anglies. Nutraukus teriflunomido vartojimą ir vartojant 8 g kolestiramino dozę tris kartus per parą, teriflunomido koncentracija kraujo plazmoje sumažėjo 52 % 1 dienos pabaigoje, 91 % 3 dienos pabaigoje, 99,2 % 7 dienos pabaigoje, ir 99,9 % 11 dienos pabaigoje. Vienos iš 3 eliminacijos procedūrų pasirinkimas priklauso nuo to, kaip jas toleruoja pacientas. Jei tris kartus per parą vartojama 8 g kolestiramino dozė netoleruojama gerai, galima vartoti 4 g kolestiramino dozę tris kartus per parą. Arba galima vartoti aktyvintosios anglies (nebūtinai 11 dienų iš eilės, išskyrus atvejus, kai teriflunomido koncentraciją kraujo plazmoje reikia sumažinti greitai).

Tiesinis / netiesinis pobūdis

Sisteminė ekspozicija didėja proporcingai dozei, vartojant nuo 7 iki 14 mg teriflunomido dozes per burną.

Savybės tam tikrų grupių pacientams

Lytis ir senyviems pacientaams
Remiantis PopPK analize, buvo nustatyti keli vidinio kintamumo šaltiniai sveikiems asmenims ir IS sergantiems pacientams: amžius, kūno svoris, lytis, rasė ir albumino bei bilirubino koncentracijos. Nepaisant to, jų įtaka išlieka ribota (≤ 31 %).

Sutrikusi kepenų funkcija
Lengvas ir vidutinio sunkumo kepenų funkcijos sutrikimas teriflunomido farmakokinetikai įtakos neturi. Pacientams, kuriems pasireiškia lengvas ir vidutinio sunkumo kepenų funkcijos sutrikimas, dozės koreguoti nereikia. Tačiau teriflunomido draudžiama vartoti pacientams, kuriems yra sunkus kepenų funkcijos sutrikimas (žr. 4.2 ir 4.3 skyrius).

Sutrikusi inkstų funkcija
Sunkus inkstų funkcijos sutrikimas teriflunomido farmakokinetikai įtakos neturi. Pacientams, kuriems yra lengvas, vidutinio sunkumo ir sunkus inkstų funkcijos sutrikimas, dozės koreguoti nereikia.

Vaikų populiacija
Vaikams, kurių kūno svoris buvo > 40 kg ir kurie vieną kartą per parą vartojo 14 mg dozę, pusiausvyrinė ekspozicija atitiko ekspoziciją suaugusiems pacientams, gydytiems taikant tokią pat dozavimo schemą.
Vaikams, kurių kūno svoris buvo ≤ 40 kg, gydymas vieną kartą per parą vartojama 7 mg doze (remiantis ribotais klinikiniais duomenimis ir modeliavimo duomenimis) lėmė pusiausvyrinę ekspoziciją, kuri buvo nustatyta suaugusiems pacientams, gydytiems vieną kartą per parą vartojama 14 mg doze.
Nustatytos mažiausios koncentracijos nusistovėjus pusiausvyrinei koncentracijai pacientų organizme labai skyrėsi, kaip ir stebėta suaugusiems IS sergantiems pacientams.

Toksinis kartotinių dozių poveikis

Girdant kartotinių teriflunomido dozių pelėms, žiurkėms ir šunims atitinkamai 3, 6 ir 12 mėnesių, nustatyta, kad pagrindiniai toksinio poveikio organai taikiniai yra kaulų čiulpai, limfoidiniai organai, burnos ertmė / virškinimo traktas, reprodukcijos organai ir kasa. Taip pat buvo pastebėta oksidacinio poveikio eritrocitams požymių. Anemija, sumažėjęs trombocitų skaičius ir poveikis imuninei sistemai, įskaitant leukopeniją, limfopeniją ir antrines infekcijas, buvo susiję su poveikiu kaulų čiulpams ir (arba) limfoidiniams organams. Didžioji dalis poveikio atspindi pagrindinį veikliosios medžiagos veikimo mechanizmą (ląstelių dalijimosi slopinimą). Gyvūnai yra jautresni farmakologiniam, o taip pat ir toksiniam teriflunomido poveikiui nei žmonės. Todėl toksinis poveikis gyvūnams pasireiškė esant tokioms pat arba mažesnėms ekspozicijoms už tas, kurios atsiranda žmogaus, vartojančio gydomąją dozę, organizme.

Galimas genotoksinis ir kancerogeninis poveikis

Teriflunomidas nesukėlė mutageninio poveikio in vitro arba klastogeninio poveikio in vivo. Manoma, kad klastogeniškumas, pastebėtas in vitro, pasireiškia dėl netiesioginio poveikio, susijusio su nukleotidų disbalansu, kylančiu dėl farmakologinio DHODH slopinimo. Nedideliais kiekiais susidarantis TFMA (4‑trifluoro metilanilinas) metabolitas sukėlė mutageninį ir klastogeninį poveikį in vitro, bet ne in vivo.

Žiurkėms ir pelėms kancerogeninio poveikio požymių nepastebėta.

Toksinis poveikis reprodukcijai

Žiurkių vaisingumas dėl teriflunomido nepageidaujamo poveikio patinų reprodukcijos organams, įskaitant sumažėjusį spermatozoidų skaičių, nepakito. Žiurkių patinų, kuriems teriflunomidas buvo skirtas prieš poruojantis su vaistinio preparato negavusiomis patelėmis, palikuonys neturėjo jokių išorinių sklaidos ydų. Teriflunomidas sukėlė embriotoksinį ir teratogeninį poveikį žiurkėms ir triušiams, kai jiems skirtos dozės atitiko žmogui skiriamų terapinių dozių ribas. Taip pat buvo pastebėtas nepageidaujamas poveikis palikuonims, kai teriflunomido buvo skiriama vaikingoms žiurkėms vaikingumo ir laktacijos laikotarpiu. Manoma, kad gydant teriflunomidu, su poveikiu vyrui susijusio toksiškumo vaisiui rizika yra maža. Manoma, kad tikėtina ekspozicija moterų, paveiktų gydytų pacientų sperma, kraujo plazmoje gali būti 100 kartų mažesnė už ekspoziciją kraujo plazmoje, kuri atsiranda pavartojus 14 mg geriamojo teriflunomido dozę.

Toksinis poveikis jaunikliams

Žiurkių jaunikliams, kuriems teriflunomido buvo girdoma 7 savaites nuo atjunkymo ir lytinės brandos laikotarpiu, nepageidaujamo poveikio augimui ir fizinei bei nervų sistemos raidai, mokymuisi bei atminčiai, lokomotoriniam aktyvumui, lytinei raidai ar vislumui nenustatyta. Pasireiškęs nepageidaujamas poveikis buvo anemija, limfoidinio reaktyvumo sumažėjimas, nuo dozės priklausomas sumažėjęs nuo T ląstelių priklausomas antikūnų atsakas ir labai sumažėjusi IgM ir IgG koncentracija, tai iš esmės atitiko kartotinių dozių toksinio poveikio tyrimų su suaugusiomis žiurkėmis metu gautus duomenis. Tačiau žiurkių jaunikliams nustatytas B ląstelių skaičiaus padidėjimas suaugusioms žiurkėms nustatytas nebuvo. Tokio skirtumo reikšmė nėra žinoma, tačiau buvo įrodytas visiškas grįžtamumas, kaip ir daugumai kitokio poveikio atvejų. Dėl didelio gyvūnų jautrumo teriflunomidui žiurkių jaunikliams pasiekta ekspozicija buvo mažesnė nei būna vaikams ir paaugliams, vartojant didžiausią rekomenduojamą dozę žmogui (angl. maximum recommended human dose, MRHD).

Laktozė monohidratas
Mikrokristalinė celiuliozė
Karboksimetilkrakmolo A natrio druska
Hidroksipropilceliuliozė (E463)
Kukurūzų krakmolas
Koloidinis silicio dioksidas, bevandenis
Magnio stearatas

Tabletės plėvelė

7 mg plėvele dengtos tabletės
Hipromeliozė (E464)
Laktozė monohidratas
Kalcio karbonatas (E170)
Triacetinas (E1518)
Indigokarmino aliuminio dažalas (E132)
Geltonasis geležies oksidas (E172)

14 mg plėvele dengtos tabletės
Hipromeliozė (E464)
Laktozė monohidratas
Kalcio karbonatas (E170)
Triacetinas (E1518)
Indigokarmino aliuminio dažalas (E132)
Indigokarmino aliuminio dažalas (E132)

6.2	Nesuderinamumas

Duomenys nebūtini.

3 metai

Šiam vaistiniam preparatui specialių laikymo sąlygų nereikia.

oPA/ Al/ PVC su aliuminio folija lizdinė plokštelė arba perforuota dalomoji lizdinė plokštelė, tiekiama kartono dėžutėje.

Kiekvienoje pakuotėje yra 14, 28, 84 arba 98 plėvele dengtos tabletės arba 14 x 1, 28 x 1, 84 x 1 arba 98 x 1 plėvele dengtos tabletės.

Gali būti tiekiamos ne visų dydžių pakuotės.

Nesuvartotą vaistinį preparatą ar atliekas reikia tvarkyti laikantis vietinių reikalavimų.


7. REGISTRUOTOJAS

STADA Arzneimittel AG
Stadastrasse 2-18
61118 Bad Vilbel
Vokietija


8. REGISTRACIJOS PAŽYMĖJIMO NUMERIS (-IAI)

	7 mg
Lizdinė plokštelė:
LT/1/26/6151/001 – N14
LT/1/26/6151/002 – N28
LT/1/26/6151/003 – N84
LT/1/26/6151/004 – N98
Dalomoji lizdinė plokštelė:
LT/1/26/6151/005 – N14x1
LT/1/26/6151/006 – N28x1
LT/1/26/6151/007 – N84x1
LT/1/26/6151/008 – N98x1
	14 mg
Lizdinė plokštelė:
LT/1/26/6152/001 – N14
LT/1/26/6152/002 – N28
LT/1/26/6152/003 – N84
LT/1/26/6152/004 – N98
Dalomoji lizdinė plokštelė:
LT/1/26/6152/005 – N14x1
LT/1/26/6152/006 – N28x1
LT/1/26/6152/007 – N84x1
LT/1/26/6152/008 – N98x1




9. REGISTRAVIMO / PERREGISTRAVIMO DATA

Registravimo data 2026 m. rugsėjo 18 d.


10. TEKSTO PERŽIŪROS DATA

2026 m. rugsėjo 18 d.

Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

REGISTRACIJOS SĄLYGOS

A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI

C.	KITOS SĄLYGOS IR REIKALAVIMAI REGISTRUOTOJUI

D.	SĄLYGOS AR APRIBOJIMAI, SKIRTI SAUGIAM IR VEIKSMINGAM VAISTINIO PREPARATO VARTOJIMUI UŽTIKRINTI


A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ 

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai)

STADA Arzneimittel AG
Stadastrasse 2-18
61118 Bad Vilbel
Vokietija

arba

STADA Arzneimittel GmbH
Muthgasse 36/2
1190 Wien
Austrija

arba

Clonmel Healthcare Ltd
Waterford Road, Clonmel,
E91 D768 Co. Tipperary
Airija

arba

Centrafarm Services B.V.
Van de Reijtstraat 31 E
4814NE Breda
Nyderlandai

arba

Laboratori Fundació Dau
C/C, 12-14 Pol. Ind. Zona Franca
08040 Barcelona
Ispanija

arba

Stada Nordic ApS
Marielundvej 46 A
2730 Herlev
Danija

Su pakuote pateikiamame lapelyje nurodomas gamintojo, atsakingo už konkrečios serijos išleidimą, pavadinimas ir adresas.


B.	TIEKIMO IR VARTOJIMO SĄLYGOS AR APRIBOJIMAI

Receptinis vaistinis preparatas.


C.	KITOS SĄLYGOS IR REIKALAVIMAI REGISTRUOTOJUI

•	Periodiškai atnaujinami saugumo protokolai (PASP)

Registruotojas šio vaistinio preparato PASP teikia remdamasis Direktyvos 2001/83/EB 107c straipsnio 7 dalyje numatytame Sąjungos referencinių datų sąraše (EURD sąraše), kuris skelbiamas Europos vaistų tinklalapyje, nustatytais reikalavimais.



D.	SĄLYGOS AR APRIBOJIMAI, SKIRTI SAUGIAM IR VEIKSMINGAM VAISTINIO PREPARATO VARTOJIMUI UŽTIKRINTI

· Rizikos valdymo planas (RVP)

Registruotojas atlieka reikalaujamą farmakologinio budrumo veiklą ir veiksmus, kurie išsamiai aprašyti registracijos bylos 1.8.2 modulyje pateiktame RVP ir suderintose tolesnėse jo versijose.

Atnaujintas rizikos valdymo planas turi būti pateiktas:
· pareikalavus Valstybinei vaistų kontrolės tarnybai prie Lietuvos Respublikos sveikatos apsaugos ministerijos;
· kai keičiama rizikos valdymo sistema, ypač gavus naujos informacijos, kuri gali lemti didelį naudos ir rizikos santykio pokytį arba pasiekus svarbų (farmakologinio budrumo ar rizikos mažinimo) etapą.

Jei sutampa PASP ir atnaujinto RVP teikimo datos, jie gali būti pateikiami kartu.

· Papildomos rizikos mažinimo priemonės

Prieš vaistinio preparato pateikimą į rinką registruotojas su nacionaline kompetentinga institucija turi suderinti edukacinę medžiagą, skirtą sveikatos priežiūros specialistams ir pacientams.

Edukacinę medžiagą sveikatos priežiūros specialistams (SPS) sudarys toliau išvardyti svarbiausi
elementai.

1. Prieš pirmą kartą skiriant šio vaistinio preparatą ir reguliariai gydymo metu, SPS su savo pacientais turi aptarti specifinius su teriflunomido vartojimu susijusius toliau išvardytus saugumo klausimus, įskaitant saugiam vartojimui būtinų tyrimų ir atsargumo priemonių aptarimą.
· Poveikio kepenims rizika
· Kepenų funkcijos tyrimus būtina atlikti prieš pradedant gydymą bei periodiškai jo metu.
· Pacientus reikia išmokyti atpažinti kepenų ligos požymius ir simptomus ir nurodyti, kad pasireiškus bet kokiam iš tokių požymių ar simptomų, apie tai būtina pranešti savo SPS.
· Teratogeninio poveikio rizika
· Vaisingoms moterims (VM), įskaitant paaugles (bei jų tėvams ar globėjams), reikia priminti, kad teriflunomido draudžiama vartoti nėščioms moterims ir VM, nenaudojančioms veiksmingos kontracepcijos gydymo metu ir po jo.
· Būtina reguliariai tirti, ar moteris (įskaitant jaunesnes kaip 18 metų pacientes) nepastojo.
· Moteriškos lyties vaikams ir (arba) moteriškos lyties vaikų tėvams ar globėjams reikia pasakyti apie būtinybę kreiptis į vaistinį preparatą skyrusį gydytoją po to, kai teriflunomidu gydomam moteriškos lyties vaikui prasideda menstruacijos. Naujos vaisingos pacientės turi būti pakonsultuotos dėl kontracepcijos ir galimos rizikos vaisiui.
· Prieš gydymą reikia patikrinti, ar moteris nėra nėščia.
· Pacientes vaisingas moteris reikia informuoti, kad būtina naudoti veiksmingą kontracepcijos metodą gydymo teriflunomidu metu ir baigus gydymą.
· Reikia priminti pacientei, kad jei ji nutraukia kontracepcijos metodo naudojimą ar nori jį keisti, ji turi nedelsiant informuoti gydytoją.
· Jei pacientė pastoja nepaisant kontracepcijos metodo naudojimo, ji turi nutraukti teriflunomido vartojimą ir nedelsiant kreiptis į gydytoją, kuris:
· turi apsvarstyti ir su paciente aptarti pagreitintos eliminacijos procedūrą;
· turi pranešti apie bet kokį nėštumo atvejį (registruotojui), paskambinęs ar informavęs elektroniniu paštu, nepaisant, ar buvo stebima nepageidaujamų reiškinių, ar ne.
· Hipertenzijos rizika
· Būtina patikrinti, ar pacientas nesirgo hipertenzija, bei gydymo metu būtina užtikrinti tinkamą kraujospūdžio sureguliavimą.
· Būtina matuoti kraujospūdį prieš gydymą bei periodiškai jo metu.
· Poveikio kraujui rizika
· Būtina aptarti kraujo ląstelių skaičiaus sumažėjimo riziką (daugiausiai baltųjų kraujo ląstelių) ir poreikį atlikti bendrąjį kraujo tyrimą prieš pradedant gydymą bei periodiškai jo metu, remiantis pasireiškiančiais požymiais ir simptomais.
· Infekcijos, įskaitant sunkią, rizika
· Būtina aptarti būtinybę kreiptis į gydytoją, jei atsiranda infekcinės ligos požymių ar simptomų arba jei pacientas vartoja imuninę sistemą veikiančių vaistinių preparatų. Jei pasireiškia sunki infekcija, apsvarstykite pagreitintos eliminacijos iš organizmo procedūrą.
2. Priminimas, kad pacientams ar teisiniams atstovams reikia duoti Paciento edukacinę kortelę (įrašius savo kontaktinius duomenis) ir, jei reikia, duoti pakaitinę Paciento edukacinę kortelę.
3. Priminimas reguliariai su pacientu ar teisiniu atstovu aptarti Paciento edukacinės kortelės turinį kiekvienos konsultacijos metu, ar bent kartą per metus gydymo metu.
4. Paciento paskatinimas, kad jis kreiptųsi į savo IS ar bendrosios praktikos gydytoją, jei atsiranda bet kuris iš Paciento edukacinėje kortelėje aptariamų požymių ir simptomų.
5. Pratęsiant gydymą ir išrašant naują receptą, turi būti tikrinamos nepageidaujamos reakcijos, aptariama esama rizika ir jų prevencija bei atliekami patikrinimai siekiant užtikrinti tinkamą stebėseną.

Pacientams skirtoje edukacinėje kortelėje turi būti toliau išvardyti svarbiausi elementai.

1. Priminimas ir pacientui, ir visiems į jo gydymą įtrauktiems SPS, kad pacientas yra gydomas teriflunomidu, t. y. vaistiniu preparatu:
· kurio draudžiama vartoti nėščioms moterims;
· kurio vartojančios vaisingos moterys turi naudoti veiksmingą kontracepcijos metodą;
· prieš kurio vartojimą būtina patikrinti, ar moteris nėra nėščia;
· kuris sukelia poveikį kepenų funkcijai;
· kuris sukelia poveikį kraujo ląstelių kiekiui ir imuninei sistemai.
2. Informacija, skirta edukuoti pacientą apie svarbius šalutinius poveikius ir atkreipti dėmesį į tam tikrus požymius ir simptomus, kurie gali rodyti kepenų ligą ar infekcinę ligą, bei nedelsiant kreiptis į savo gydytoją.
3. Priminti moterims, kad pasakytų savo gydytojui, jei maitina krūtimi.
4. Priminti vaisingoms moterims, įskaitant merginas ir jų tėvus ar globėjus:
· taikyti veiksmingą kontracepciją gydymo teriflunomidu metu ir po jo;
· kad gydytojas pateiks informacijos dėl galimos rizikos vaisiui ir būtinybės taikyti veiksmingą kontracepciją;
· jei moteris mano, kad ji galėjo pastoti, būtina nedelsiant nutraukti teriflunomido vartojimą ir nedelsiant kreiptis į gydytoją.
5. Priminti tėvams ar globėjams ar merginoms:
· kad būtina kreiptis į gydytoją, kai merginai pirmąjį kartą prasideda menstruacijos, kad ji būtų pakonsultuota dėl galimos rizikos vaisiui ir kontracepcijos būtinybės.
6. Jeigu vaisinga moteris pastoja:
· priminti pacientei ir SPS apie pagreitintos eliminacijos procedūrą.
7. Priminti pacientams, kad jie parodytų Paciento edukacinę kortelę gydytojams ar SPS, kurie yra įtraukti į jo medicininę priežiūrą (ypač jei yra būklė, kai būtina skubi medicininė pagalba, ir (arba) jei į paciento gydymą įtraukiamas naujas gydytojas ar SPS).
8. Užrašyti primojo vaistinio preparato skyrimo datą ir jo skyrusio specialisto kontaktinius duomenis.
9. Paskatinimas, kad pacientas atidžiai perskaitytų pakuotės lapelį.

III PRIEDAS

A. ŽENKLINIMAS


INFORMACIJA ANT IŠORINĖS PAKUOTĖS

KARTONO DĖŽUTĖ – visas / sutrumpintas ES harmonizuotas ženklinimo tekstas


[bookmark: _Hlk111018462]1.	VAISTINIO PREPARATO PAVADINIMAS

Teriflunomide STADA 7 mg plėvele dengtos tabletės
Teriflunomide STADA 14 mg plėvele dengtos tabletės

teriflunomidum


[bookmark: _Hlk111018479]2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekvienoje plėvele dengtoje tabletėje yra 7 mg teriflunomido.
Kiekvienoje plėvele dengtoje tabletėje yra 14 mg teriflunomido.


[bookmark: _Hlk111018507]3.	PAGALBINIŲ MEDŽIAGŲ SĄRAŠAS

Sudėtyje yra laktozės. 
Daugiau informacijos pateikta pakuotės lapelyje.


[bookmark: _Hlk111018523]4.	FARMACINĖ FORMA IR KIEKIS PAKUOTĖJE

Plėvele dengta tabletė

[Lizdinė plokštelė]
14 plėvele dengtų tablečių
28 plėvele dengtos tabletės
84 plėvele dengtos tabletės
98 plėvele dengtos tabletės

[Dalomoji lizdinė plokštelė]
14 x 1 plėvele dengtų tablečių
28 x 1 plėvele dengtos tabletės
84 x 1 plėvele dengtos tabletės
98 x 1 plėvele dengtos tabletės


[bookmark: _Hlk111018643]5.	VARTOJIMO METODAS IR BŪDAS (-AI)

Prieš vartojimą perskaitykite pakuotės lapelį.
Vartoti per burną.


[bookmark: _Hlk111018666]6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


[bookmark: _Hlk111018701]7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


[bookmark: _Hlk111018719]8.	TINKAMUMO LAIKAS

EXP {mm/MMMM}


[bookmark: _Hlk111018740]9.	SPECIALIOS LAIKYMO SĄLYGOS


[bookmark: _Hlk111018769]10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


[bookmark: _Hlk111018788]11.	REGISTRUOTOJO PAVADINIMAS IR ADRESAS

STADA Arzneimittel AG
Stadastrasse 2-18
61118 Bad Vilbel
Vokietija


[bookmark: _Hlk111018822]12.	REGISTRACIJOS PAŽYMĖJIMO NUMERIS (-IAI) 

7 mg
LT/1/26/6151/001 – N14
LT/1/26/6151/002 – N28
LT/1/26/6151/003 – N84
LT/1/26/6151/004 – N98
LT/1/26/6151/005 – N14x1
LT/1/26/6151/006 – N28x1
LT/1/26/6151/007 – N84x1
LT/1/26/6151/008 – N98x1

14 mg
LT/1/26/6152/001 – N14
LT/1/26/6152/002 – N28
LT/1/26/6152/003 – N84
LT/1/26/6152/004 – N98
LT/1/26/6152/005 – N14x1
LT/1/26/6152/006 – N28x1
LT/1/26/6152/007 – N84x1
LT/1/26/6152/008 – N98x1


[bookmark: _Hlk111018894]13.	SERIJOS NUMERIS

Lot {numeris}


[bookmark: _Hlk111018909]14.	PARDAVIMO (IŠDAVIMO) TVARKA

Receptinis vaistas.


[bookmark: _Hlk111018939]15.	VARTOJIMO INSTRUKCIJA


[bookmark: _Hlk111018950]16.	INFORMACIJA BRAILIO RAŠTU

teriflunomide stada 7 mg
teriflunomide stada 14 mg


[bookmark: _Hlk111019023]17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


[bookmark: _Hlk111019043]18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC {numeris}
SN {numeris}
NN {numeris}


MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

LIZDINĖ PLOKŠTELĖ
DALOMOJI LIZDINĖ PLOKŠTELĖ – visas / sutrumpintas ES harmonizuotas ženklinimo tekstas


1.	VAISTINIO PREPARATO PAVADINIMAS

Teriflunomide STADA 7 mg plėvele dengtos tabletės
Teriflunomide STADA 14 mg plėvele dengtos tabletės

teriflunomidum


2.	REGISTRUOTOJO PAVADINIMAS

STADA Arzneimittel AG


3.	TINKAMUMO LAIKAS

EXP {mm/MMMM}


4.	SERIJOS NUMERIS

Lot {numeris}


5.	KITA



 






















[bookmark: _Toc129243262][bookmark: _Toc129243137]B. PAKUOTĖS LAPELIS

Pakuotės lapelis: informacija pacientui

Teriflunomide STADA 7 mg plėvele dengtos tabletės
Teriflunomide STADA 14 mg plėvele dengtos tabletės
teriflunomidas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija. 
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1. Kas yra Teriflunomide STADA ir kam jis vartojamas
2. Kas žinotina prieš vartojant Teriflunomide STADA
3. Kaip vartoti Teriflunomide STADA
4. Galimas šalutinis poveikis
5. Kaip laikyti Teriflunomide STADA
6. Pakuotės turinys ir kita informacija


1.	Kas yra Teriflunomide STADA ir kam jis vartojamas

Kas yra Teriflunomide STADA
Teriflunomide STADA sudėtyje yra veikliosios medžiagos teriflunomido, imunomoduliatoriaus, kuris imuninę sistemą pakoreguoja taip, kad ji nepultų nervų sistemos.

Kam Teriflunomide STADA vartojamas
Teriflunomide STADA vartojamas suaugusiųjų ir vaikų bei paauglių (10 metų ir vyresnių), sergančių recidyvuojančia remituojančia išsėtine skleroze (IS) gydymui.

Kas yra išsėtinė sklerozė
IS yra ilgalaikė liga, paveikianti centrinę nervų sistemą (CNS). CNS sudaro galvos ir nugaros smegenys. Sergant išsėtine skleroze, uždegimas pažeidžia apsauginį CNS nervų dangalą (vadinamą mielinu). Toks mielino nykimas vadinamas demielinizacija. Tai stabdo tinkamą nervų veiklą.

Žmonės, sergantys recidyvuojančia išsėtinės sklerozės forma, patiria pasikartojančius fizinių simptomų priepuolius (atkryčius), kuriuos sukelia netinkama jų nervų veikla. Kiekvieno paciento simptomai gali būti skirtingi, bet paprastai būna:
· sunku vaikščioti;
· regėjimo sutrikimų;
· pusiausvyros sutrikimų.

Simptomai po atkryčio gali visiškai išnykti, tačiau laikui bėgant, kai kurie sutrikimai tarp atkryčių gali išlikti. Tai gali sukelti fizinę negalią, galinčią trukdyti kasdienei veiklai.

Kaip Teriflunomide STADA veikia
Teriflunomide STADA padeda apsisaugoti nuo imuninės sistemos atakų prieš centrinę nervų sistemą, kadangi ribojamas tam tikrų baltųjų kraujo ląstelių (limfocitų) skaičiaus didėjimas. Tai apriboja uždegimą, kuris sukelia nervų pažeidimą sergant IS.


[bookmark: _Toc129243265][bookmark: _Toc129243140]2.	Kas žinotina prieš vartojant Teriflunomide STADA

Teriflunomide STADA vartoti DRAUDŽIAMA:
· jeigu yra alergija teriflunomidui arba bet kuriai pagalbinei šio vaisto medžiagai (jos išvardytos 6 skyriuje);
· jeigu po teriflunomido ar leflunomido pavartojimo buvo pasireiškęs sunkus odos bėrimas ar odos lupimasis, pūslių susidarymas ir (arba) buvo atsiradę burnos opų;
· jeigu Jums yra sunkių kepenų funkcijos sutrikimų;
· jeigu esate nėščia, manote, kad galbūt esate nėščia arba žindote kūdikį;
· jeigu Jums yra sunkių sutrikimų, veikiančių imuninę sistemą, pvz., įgytą imunodeficito sindromą (AIDS);
· jeigu Jums yra sunkių kaulų čiulpų sutrikimų arba jei yra mažas eritrocitų arba leukocitų skaičius kraujyje, arba per mažas tombocitų (kraujo plokštelių) skaičius;
· jeigu sergate sunkia infekcine liga;
· jeigu Jums yra sunkių inkstų funkcijos sutrikimų ir būtinas gydymas dializėmis;
· jeigu kraujyje yra labai maža baltymų koncentracija (hipoproteinemija).

Jeigu abejojate, pasitarkite su gydytoju arba vaistininku prieš pradėdami vartoti šio vaisto.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Teriflunomide STADA, jeigu:
· sergate kepenų ligomis ir (arba) vartojate daug alkoholio. Gydytojas atliks kraujo tyrimus prieš gydymą ir jo metu, kad patikrintų Jūsų kepenų veiklą. Jeigu tyrimo duomenys rodo kepenų funkcijos sutrikimus, gydytojas gali nutraukti gydymą Teriflunomide STADA. Žr. 4 skyrių;
· padidėjęs Jūsų kraujospūdis (hipertenzija), nesvarbu, ar jis kontroliuojamas vaistais, ar ne. Teriflunomide STADA gali sukelti kraujospūdžio padidėjimą. Jūsų gydytojas prieš pradedant gydymą ir vėliau reguliariai matuos Jūsų kraujospūdį. Žr. 4 skyrių;
· sergate infekcine liga. Prieš vartojant Teriflunomide STADA, gydytojas įsitikins, kad kraujyje turite pakankamai baltųjų kraujo ląstelių ir trombocitų (kraujo plokštelių). Teriflunomide STADA mažina baltųjų ląstelių skaičių kraujyje ir tai gali bloginti Jūsų gebėjimą kovoti su infekcija. Jūsų gydytojas gali atlikti kraujo tyrimus, kad patikrintų baltųjų kraujo ląstelių skaičių, jei Jūs manote, kad sergate bet kokia infekcine liga. Gydant teriflunomidu gali pasireikšti pūslelinės (herpes) virusų sukeltos infekcinės ligos, įskaitant burnos pūslelinę ar juostinę pūslelinę. Kai kuriais atvejais atsirado sunkių komplikacijų. Jeigu įtariate, kad Jums pasireiškė bet kokie pūslelinės viruso sukeltos infekcinės ligos simptomai, turite nedelsdami apie tai pasakyti gydytojui. Žr. 4 skyrių;
· Jums pasireiškė sunkių odos reakcijų;
· Jums pasireiškė kvėpavimo sutrikimo simptomų;
· jaučiate plaštakų ir pėdų silpnumą, aptirpimą ir skausmą;
· ketinate skiepytis;
· kartu su Teriflunomide STADA vartojate leflunomido;
· keičiate gydymą į Teriflunomide STADA ar nutraukiate gydymą Teriflunomide STADA ir pradedate vartoti kito vaisto;
· Jums bus atliekamas specialus kraujo tyrimas (kalcio koncentracijai nustatyti). Gali būti neteisingai nustatyta maža kalcio koncentracija.

Pasitarkite su gydytoju arba vaistininku: 
· jeigu gydymo Teriflunomide STADA metu atsiranda odos opų arba pablogėja žaizdų gijimas;
· jeigu Jums bus atliekama ar neseniai buvo atlikta didelė operacija arba jeigu po operacijos vis dar yra neužgijusi žaizda, nes Teriflunomide STADA gali pabloginti žaizdų gijimą.

Kvėpavimo sistemos reakcijos
Pasakykite gydytojui, jeigu Jums pasireikštų neaiškių priežasčių sukeltas kosulys ir dusulys (oro trūkumas). Gydytojas gali atlikti papildomus tyrimus.

Vaikams ir paaugliams
Teriflunomide STADA nėra skirtas vartoti jaunesniems kaip 10 metų vaikams, kadangi tyrimų su tokio amžiaus IS sergančiais pacientais neatlikta.
Anksčiau paminėti įspėjimai ir atsargumo priemonės galioja ir vaikams. Toliau pateikiama informacija yra svarbi vaikams ir jų globėjams:
· teriflunomidu gydomiems pacientams buvo kasos uždegimo atvejų. Jeigu įtariamas kasos uždegimas, Jūsų vaiko gydytojas gali atlikti kraujo tyrimus.

Kiti vaistai ir Teriflunomide STADA
Jeigu vartojate ar neseniai vartojote kitų vaistų, įskaitant įsigytus be recepto, arba dėl to nesate tikri, apie tai pasakykite gydytojui arba vaistininkui.
Labai svarbu pasakyti gydytojui arba vaistininkui, jeigu vartojate kurio nors iš šių vaistų:
· leflunomido, metotreksato ir kitų vaistų, kurie veikia imuninę sistemą (jie dažnai vadinami imunosupresantais arba imunomoduliatoriais);
· rifampicino (vaisto tuberkuliozei ir kitokioms infekcinėms ligoms gydyti);
· karbamazepino, fenobarbitalio, fenitoino epilepsijai gydyti;
· jonažolės preparatų (augalinio vaisto depresijai gydyti);
· repaglinido, pioglitazono, nateglinido arba rosiglitazono diabetui gydyti;
· daunorubicino, doksorubicino, paklitakselio ar topotekano vėžiui gydyti;
· duloksetino depresijai, šlapimo nelaikymui ar inkstų ligai sergant cukriniu diabetu gydyti;
· alosetrono sunkiam viduriavimui valdyti;
· teofilino astmai gydyti;
· tizanidino (raumenis atpalaiduojančio vaisto);
· varfarino – antikoagulianto, kuris vartojamas kraujui skystinti, kad būtų išvengta kraujo krešulių susiformavimo;
· geriamųjų kontraceptikų (kurių sudėtyje yra etinilestradiolio ir levonorgestrelio);
· cefakloro, benzilpenicilino (penicilino G), ciprofloksacino infekcinėms ligoms gydyti;
· indometacino, ketoprofeno nuo skausmo ar uždegimo;
· furozemido širdies ligai gydyti;
· cimetidino skrandžio rūgštingumui sumažinti;
· zidovudino ŽIV infekcijai gydyti;
· rozuvastatino, simvastatino, atorvastatino, pravastatino hipercholesterolemijai (dideliam cholesterolio kiekiui) gydyti;
· sulfasalazino, kuriuo gydomos uždegimu pasireiškiančios žarnyno ligos ar reumatoidinis artritas;
· kolestiramino, kurio vartojama esant dideliam cholesterolio kiekiui arba niežuliui mažinti sergant kepenų liga;
· aktyvintosios anglies, kuria mažinama vaistų ar kitų medžiagų absorbcija.

Nėštumas ir žindymo laikotarpis

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju.

Teriflunomide STADA draudžiama vartoti, jei esate arba manote, kad galite būti nėščia. Jeigu esate nėščia arba pastojote vartodama Teriflunomide STADA, kūdikiui gali būti didesnė įgimtų formavimosi ydų rizika. Vaisingoms moterims, nevartojančioms patikimų kontracepcijos priemonių, šio vaisto vartoti negalima. 
Jeigu Jūsų dukrai vartojant Teriflunomide STADA prasideda menstruacijos, apie tai turite pasakyti gydytojui, kuris pasirūpins, kad ji būtų pakonsultuota dėl kontracepcijos ir galimos rizikos pastojus.

Pasakykite savo gydytojui, jei po gydymo Teriflunomide STADA nutraukimo planuojate pastoti, nes turite įsitikinti, kad prieš bandant pastoti, didžioji šio vaisto dalis iš Jūsų organizmo pasišalino. Toks savaiminis veikliosios medžiagos išsiskyrimas iš organizmo natūraliai gali užtrukti iki 2 metų. Šį laikotarpį galima sutrumpinti iki kelių savaičių, vartojant tam tikrų vaistų, pagreitinančių Teriflunomide STADA šalinimą iš organizmo.
Bet kuriuo atveju kraujo tyrimas turi patvirtinti, kad pakankamai veikliosios medžiagos pasišalino iš organizmo, taip pat reikia gydančio gydytojo patvirtinimo, kad Teriflunomide STADA koncentracija kraujyje yra pakankamai maža, kad būtų galima pastoti.

Daugiau informacijos apie laboratorinius tyrimus gali suteikti Jūsų gydytojas.

Jeigu vartodama Teriflunomide STADA arba per dvejus metus po gydymo nutraukimo įtariate, kad esate nėščia, nutraukite Teriflunomide STADA vartojimą ir nedelsdama kreipkitės į savo gydytoją, kad patvirtintų nėštumą. Jeigu testas rodo, kad esate nėščia, gydytojas gali pasiūlyti gydymą tam tikrais vaistais, kad Teriflunomide STADA greitai ir pakankamai pašalintų iš organizmo, nes tai gali sumažinti riziką Jūsų kūdikiui.

Kontracepcija
Gydymo Teriflunomide STADA metu ir baigus gydymą turite naudoti veiksmingą kontracepcijos metodą. Teriflunomidas kraujyje lieka ilgą laiką po to, kai nutraukiamas jo vartojimas. Baigus gydymą, ir toliau naudokite veiksmingą kontracepcijos metodą.
· Jį taikykite tol, kol Teriflunomide STADA koncentracijos kraujyje bus pakankamai mažos – tai patikrins gydytojas.
· Pasitarkite su gydytoju dėl geriausiai Jums tinkančio kontracepcijos metodo ir bet kokios galimybės prireikus pakeisti kontracepcijos priemones.

Nevartokite Teriflunomide STADA žindymo metu, nes teriflunomido išsiskiria į moterų pieną.

Vairavimas ir mechanizmų valdymas
Teriflunomide STADA gali sukelti svaigulį, kuris gali sutrikdyti gebėjimą sutelkti dėmesį ir reaguoti. Jeigu jaučiate tokį poveikį, nevairuokite ir nevaldykite mechanizmų.

Teriflunomide STADA sudėtyje yra laktozės
Teriflunomide STADA sudėtyje yra laktozės (tai cukraus tipas). Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Teriflunomide STADA sudėtyje yra natrio
Šio vaisto kiekvienoje tabletėje yra mažiau kaip 1 mmol (23 mg) natrio, t. y. jis beveik neturi reikšmės.

Gydymą Teriflunomide STADA prižiūrės gydytojas, turintis išsėtinės sklerozės gydymo patirties.

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją.

Suaugusiesiems
Rekomenduojama dozė yra viena 14 mg tabletė per parą.

Vaikams ir paaugliams (10 metų ir vyresniems)
Dozė priklauso nuo kūno svorio:
· vaikams, kurių kūno svoris yra didesnis nei 40 kg: viena 14 mg tabletė per parą;
· vaikams, kurių kūno svoris yra 40 kg arba mažesnis: viena 7 mg tabletė per parą.

Vaikams ir paaugliams, kurių stabilus kūno svoris tampa didesnis nei 40 kg, gydytojas nurodys dozę keisti į vieną 14 mg tabletę per parą.

Vartojimo būdas / metodas
Teriflunomide STADA skirtas vartoti per burną. Vartojama po vieną Teriflunomide STADA dozę kiekvieną dieną bet kuriuo paros laiku.
Tabletę reikia nuryti nekramčius, užgeriant vandeniu.
Teriflunomide STADA galite vartoti su maistu ar be jo.

Ką daryti pavartojus per didelę Teriflunomide STADA dozę
Jeigu išgėrėte per daug Teriflunomide STADA, tuojau pat kreipkitės į gydytoją. Gali pasireikšti šalutinis poveikis, panašus į išvardytą toliau esančiame 4 skyriuje.

Pamiršus pavartoti Teriflunomide STADA
Negalima vartoti dvigubos dozės norint kompensuoti praleistą tabletę. Kitą dozę gerkite numatytu laiku.

Nustojus vartoti Teriflunomide STADA
Nenutraukite Teriflunomide STADA vartojimo ir nekeiskite dozės pirmiau nepasitarę su savo gydytoju.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Vartojant šio vaisto, gali pasireikšti toliau išvardyti šalutiniai poveikiai:

Sunkus šalutinis poveikis

Tam tikras šalutinis poveikis gali būti arba tapti sunkus, ir jei Jums pasireiškia bet kuris paminėtas poveikis, apie tai nedelsdami pasakykite gydytojui.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· kasos uždegimas, kurio simptomai gali būti pilvo skausmas, pykinimas arba vėmimas (dažnis yra „dažnas“ vaikams ir „nedažnas“ suaugusiems pacientams).

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· alerginės reakcijos, kurių simptomai gali būti bėrimas, dilgėlinė, lūpų, liežuvio ar veido tinimas arba staigus kvėpavimo pasunkėjimas;
· sunkios odos reakcijos, kurių simptomai gali būti odos bėrimas, pūslių susidarymas, karščiavimas ar opos burnoje;
· sunkios infekcijos ar sepsis (potencialiai pavojingos gyvybei infekcijos tipas), kurių simptomai gali būti aukšta temperatūra, drebėjimas, šaltkrėtis, sumažėjusi šlapimo srovė ar sumišimas;
· plaučių uždegimas, kurio simptomai gali būti dusulys ar nuolatinis kosulys.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· sunki kepenų liga, kurios simptomai gali būti pageltusi oda ar akių baltymai, tamsesnis nei įprasta šlapimas, nepaaiškinamas pykinimas ir vėmimas arba pilvo skausmas.

Kitas šalutinis poveikis gali pasireikšti toliau išvardytu dažniu:

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
· galvos skausmas;
· viduriavimas, šleikštulys;
· ALT aktyvumo padidėjimas (tam tikrų kepenų fermentų aktyvumo kraujyje padidėjimas), patvirtintas tyrimais;
· plaukų retėjimas.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· gripas, viršutinių kvėpavimo takų infekcija, šlapimo takų infekcija, bronchitas, sinusitas, gerklės skausmas ir sunkumas ryjant, cistitas (šlapimo pūslės uždegimas), virusinis gastroenteritas („skrandžio gripas“), dantų infekcija, laringitas, grybelinė pėdų infekcinė liga;
· pūslelinės (herpes) virusų infekcijos, įskaitant burnos pūslelinę ir juostinę pūslelinę, pasireiškiant tokiems simptomams kaip pūslės, deginimas, niežulys, odos aptirpimas ar skausmas, paprastai vienoje viršutinės kūno dalies ar veido pusėje, kartu atsirandant ir kitų simptomų, tokių kaip karščiavimas ir silpnumas;
· laboratorinių tyrimų rodmenų pokyčiai: buvo stebėta raudonųjų kraujo ląstelių skaičiaus sumažėjimo (anemijos), kepenų ir baltųjų kraujo ląstelių tyrimų rezultatų pokyčių (žr. 2 skyrių) ir raumenų fermento (kreatinfosfokinazės) aktyvumo padidėjimo atvejų;
· lengvos alerginės reakcijos;
· nerimo jutimas;
· dilgčiojimas ir “badymo adatomis“ jutimas, silpnumo pojūtis, aptirpimas, dilgčiojimas arba skausmas apatinėje nugaros dalyje ar kojoje (išialgija), rankų ir pirštų aptirpimas, deginimo pojūtis, dilgčiojimas arba skausmas (riešo kanalo tunelinis sindromas);
· širdies plakimo pojūtis;
· padidėjęs kraujospūdis;
· šleikštulys (vėmimas), dantų skausmas, viršutinės pilvo dalies skausmas;
· bėrimas, spuogai (Acne);
· sausgyslių, sąnarių, kaulų, raumenų skausmas (skeleto raumenų skausmas);
· dažnesnis nei įprastai noras šlapintis;
· gausios mėnesinės;
· skausmas;
· energijos stygius ar silpnumas (astenija);
· kūno svorio sumažėjimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· trombocitų (kraujo plokštelių) skaičiaus sumažėjimas (nesunki trombocitopenija);
· sustiprėję pojūčiai ar jautrumas, ypač odos, duriantis ar tvinkčiojantis vieno ar daugiau nervų skausmas, rankų ar kojų nervų sutrikimai (periferinė neuropatija);
· nagų sutrikimai, sunkios odos reakcijos;
· potrauminis skausmas;
· psoriazė (odos liga);
· burnos ar lūpų uždegimas;
· nenormalus riebalų (lipidų) kiekis kraujyje;
· gaubtinės žarnos uždegimas (kolitas).

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· kepenų uždegimas ar pažeidimas.

 Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis): 
· plautinė hipertenzija.

Vaikams (10 metų ir vyresniems) ir paaugliams
Anksčiau paminėtas šalutinis poveikis pasireiškia ir vaikams bei paaugliams. Toliau pateikiama papildoma informacija yra svarbi vaikams, paaugliams ir jų globėjams.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· kasos uždegimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

Šį vaistą laikykite vaikams nepastebimoje ir nepasiekiamoje vietoje.

Ant dėžutės ar lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

Teriflunomide STADA sudėtis

Veiklioji medžiaga yra teriflunomidas.

Teriflunomide STADA 7 mg plėvele dengtos tabletės
Kiekvienoje tabletėje yra 7 mg teriflunomido.
Pagalbinės medžiagos yra:
Tabletės šerdis: laktozė monohidratas, mikrokristalinė celiuliozė, karboksimetilkrakmolo A natrio druska, hidroksipropilceliuliozė (E463), kukurūzų krakmolas, koloidinis bevandenis silicio dioksidas, magnio stearatas (žr. 2 skyriuje „Teriflunomide STADA sudėtyje yra laktozės“).

Tabletės plėvelė: hipromeliozė (E464), laktozė monohidratas, kalcio karbonatas (E170), triacetinas (E1518), indigokarmino aliuminio dažalas (E132), geltonasis geležies oksidas (E172) (žr. 2 skyriuje „Teriflunomide STADA sudėtyje yra laktozės“).

Teriflunomide STADA 14 mg plėvele dengtos tabletės
Kiekvienoje tabletėje yra 14 mg teriflunomido.
Pagalbinės medžiagos yra:
Tabletės šerdis: laktozė monohidratas, mikrokristalinė celiuliozė, karboksimetilkrakmolo A natrio druska, hidroksipropilceliuliozė (E463), kukurūzų krakmolas, koloidinis bevandenis silicio dioksidas, magnio stearatas (žr. 2 skyriuje „Teriflunomide STADA sudėtyje yra laktozės“).

Tabletės plėvelė: hipromeliozė (E464), laktozė monohidratas, kalcio karbonatas (E170), triacetinas (E1518), indigokarmino aliuminio dažalas (E132), indigokarmino aliuminio dažalas (E132) (žr. 2 skyriuje „Teriflunomide STADA sudėtyje yra laktozės“).

Teriflunomide STADA išvaizda ir kiekis pakuotėje

Teriflunomide STADA 7 mg plėvele dengtos tabletės
Žalios arba šviesiai žalios spalvos, apvali, plėvele dengta tabletė, kurios abi pusės lygios, tabletės skersmuo – 6 mm, storis – 3 mm.

Teriflunomide STADA 14 mg plėvele dengtos tabletės
Mėlynos arba šviesiai mėlynos spalvos, apvali, plėvele dengta tabletė, kurios vienoje pusėje yra vagelė, o kita pusė lygi, tabletės skersmuo – 7 mm, storis – 4 mm.
Tabletę galima padalyti į lygias dozes.

Teriflunomide STADA tiekiamas kartono dėžutėse supakuotose lizdinėse plokštelėse po 14, 28, 84 arba 98 plėvele dengtas tabletes arba perforuotose dalomosiose lizdinėse plokštelėse po 14 x 1, 28 x 1, 84 x 1 arba 98 x 1 plėvele dengtas tabletes.

Gali būti tiekiamos ne visų dydžių pakuotės.

Registruotojas ir gamintojas

Registruotojas
STADA Arzneimittel AG
Stadastrasse 2-18
61118 Bad Vilbel
Vokietija

Gamintojas
STADA Arzneimittel AG
Stadastrasse 2-18
61118 Bad Vilbel
Vokietija

arba

STADA Arzneimittel GmbH
Muthgasse 36/2
1190 Wien
Austrija

arba

Clonmel Healthcare Ltd
Waterford Road, Clonmel,
E91 D768 Co. Tipperary
Airija

arba

Centrafarm Services B.V.
Van de Reijtstraat 31 E
4814NE Breda
Nyderlandai

arba

Laboratori Fundació Dau
C/C, 12-14 Pol. Ind. Zona Franca
08040 Barcelona
Ispanija

arba

Stada Nordic ApS
Marielundvej 46 A
2730 Herlev
Danija

Jeigu apie šį vaistą norite sužinoti daugiau, kreipkitės į vietinį registruotojo atstovą:

UAB „STADA Baltics“
A. Goštauto g. 40A 
LT-03163 Vilnius
Lietuva
Tel.: +370 5 260 3926
El. paštas: stada.baltics@stada.com

Šis vaistas Europos ekonominės erdvės valstybėse narėse registruotas tokiais pavadinimais:

Šis pakuotės lapelis paskutinį kartą peržiūrėtas 2026-09-18.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

